Trede levr - L - Wikimammenn\nTrede levr - L\n◄ Petra zo da ober pa zeu enn hor c’haloun ar c’hoant da gaout ar vuez a bado da viken. War ar madou a zo roet d’ar re a stourm kalounek er vuez-man Trede levr - L Red eo d’ann den ober ann traou distera pa ne d-eo ket evit ober ar re huela ►\nAr re velkoniet a zo red d’ezho en em lakaat etre daouarn ann Aotrou Doue.\n1. — Ann ene mad.— Aotrou Doue, Tad santel, binniget ra viot a-vreman ha da viken, o veza ma’z eo bet great evel ma’z eo bet falvezet gan-e-hoc’h, ha ma’z eo mad kement tra a rit. Ne d-eo ket enn-han he-unan nag e den all e-bed, enn-hoc’h-hu hep-ken eo, o va Doue, e tle en em laouenaat ho servicher, o veza ma’z oc’h ar gwir levenez, o veza ma’z oc’h va fisians, va c’hurunen, va levenez ha va gloar.\nHa bez’ en deuz ho servicher netra nemet ar pez en deuz bet digan-e-hoc’h, petra-bennag n’en defe ket gounezet anezho ? D’e-hoc’h eo kement zo, hag ar pez hoc’h euz roet hag ar pez hoc’h euz great. Me a zo paour, hag e poan a vihanik, hag a-wechou va ene zo ankeniet ken na ouelann ; a-wechou all va ene a zo spountet enn he greiz gant ar gwall-ioulou a wask anezhan.\n2. — Va c’haloun e deuz c’hoant da gaout al levenez a zigas ar gwir beoc’h ; goulenn a rann ouz-hoc’h, o va Doue, ar peoc’h a roit d’ho pugale ho deuz digan-e-hoc’h mezur ho ene enn ho sklerijenn hag enn ho frealzidigez. Mar roit d’in ar peoc’h, mar skuillit em c’haloun al levenez santel, neuze ene ho servicher a gano laouen enn eur ho meuli gant karantez.\nEnn enep, mar pellait dioc’h va c’haloun, evel m’oc’h boaz da ober aliez, ho servicher ne vezo mui evit redek enn hent euz ho kourc’hemennou, en em strinka a raio d’ann daoulin evit skei war boull he galoun. Rak ne d-eo mui hirio ar pez ma oa deac’h na derc’hent-deac’h pa’z edo ho sklerijen o lugerni war he benn ha pa o poa lekeat anezhan dindan ho tiouaskel, evit he ziwall dioc’h ann templasionou a ziroll war-n-ezhan.\n3. — Tad gwirion hag a zo red da veuli bepred, deuet eo ann amzer ma tleer gouzout petra dal ho servicher. Tad a zo red da garet, eunn dra reiz eo e c’houzanvfe breman ho servicher eunn dra-bennag dre garantez ouz-hoc’h. Tad a zo da veza meulet da viken, anavezet hoc’h euz a viskoaz ar mare ma tle ho servicher beza trec’het e-pad eunn nebeut amzer enn he ziaveaz, evit beva atao gan-e-hoc’h er peoc’h euz ann ene. Setu deud ann amzer : red eo e ve disprizet, izeleet, goapeet eunn dra-bennag dirak ann dud ; red eo e ve diskaret gant he zrouk ioulou ha gant ar poaniou, evit sevel adarre gan-e-hoc’h, pa darzo eur sklerijen nevez, hag evit beza meulet enn envou.\nTad santel, er c’hiz-ze eo ez eo bet falvezet gan-e-hoc’h e vije ann den, hag ar pez hoc’h euz lavaret a zo bet great enn he genver.\n4. — Gouzanv poaniou ha beza enkrezet er bed-man dre garantez ouz-hoc’h, ken aliez gweach ha ma fell d’e-hoc’h, n’euz fors penaoz, n’euz fors a berz piou, setu ar c’hras a rit d’ho mignouned. Netra ne c’hoarvez war ann douar, heb eunn abek-bennag hag anez na ve bet araok gourc’hemennet gan-e-hoc’h, o va Doue.\nTalvoudek eo d’in, o va Doue, beza bet izeleet gan-e-hoc’h, evit deski ho kourc’hemennou hag evit pellaat dioc’h va c’haloun pep rogentez ha pep stad vad a zalc’hann ac’hanoun va-unan. Talvoudek eo bet d’in beza bet goloet a vez, evit lakaat ac’hanoun da glask beza frealzet gan-e-hoc’h kentoc’h eget gant ann dud.\nDre-ze ive em euz desket douja ho parnedigesiou a zo enn tu all da spered ann den, o va Doue ; digas a rit gant gwir abek hag e pep lealded enkrez d’ann den a zoujans Doue kerkouls ha d’ann den difeiz.\n5. — Ho trugarekaat a rann, va Doue, o veza n’hoc’h euz ket bet truez ouz-in e-kreiz va foaniou ; ho trugarekaat a rann o veza m’hoc’h euz skoet war-n-oun gant ho kwalen hirr, ha m’hoc’h euz digaset d’in poaniou hag ankeniou em diabarz hag em diaveaz.\nNetra a gement zo er bed ne hell rei frealz d’in, netra nemed-hoc’h-hu, o va Doue, c’houi a bare ann eneou ; c’houi a sko war-n-omp hag a wella d’e-omp ; choui hor c’has d’ar bez hag hon tenn er-meaz anezhan. Setu ema ho skourjez a-ziouc’h va fenn, hag ho kwalen o kelenn ac’hanoun.\n6. — En em lakaat a rann etre ho taouarn, Tad muia karet ; plega a rann dindan ho kwalen a gastiz. Skoit war va diouskoaz, skoit war va fenn evit ma teskinn eeuna, hervez ma plij gan-e-hoc’h, ar pez ne d-eo ket eeun enn-oun.\nPlijet gan-e-hoc’h e teufenn da veza eunn diskibl leun a zoujans Doue hag izel a galoun, eunn diskibl hevel oc’h ar re a ouzoc’h da ober, evit ma kerzinn e pep tra hervez ma plijo gan-e-hoc’h. En em lakaat a rann etre ho taouarn, me ha kement zo enn-oun, evit ma plijo gan-e-hoc’h va c’hastiza, rak gwell eo gan-en beza kastizet er bed-man eget er bed all.\nBez’ ec’h anavezit pep tra ha kement zo, hag ive ann traou ar re guzeta e kaloun ann den. Bez’ ec’h anavezit ann traou a zo da zont abars ma vezont bet great ; n’hoc’h euz neb ezomm e teufe den e-bed da gemenn pe da lavaret d’e-hoc’h petra a c’hoarvez war ann douar. Gouzout a rit petra a zo mad evit va c’has war gresk er mad ; gouzout a rit ive peger mad eo ann enkresiou evit lemel mergl ann techou fall a zo krog em ene.\nGrit ac’hanoun ar pez a gerrot hag hervez ma kavo d’e-hoc’h e vezo ar gwella ; n’am dilezit ket enn abek d’am buez n’euz anezhi nemet pec’hejou ; enn abek d’am buez a zo anavezet gan-e-hoc’h gwelloc’h ha sklearoc’h evit gant den all e-bed.\n7. — Grit d’in ar c’hras, o va Doue, mac’h anavezinn kement a zo red a oufenn, ma karinn kement a zo red da garet, ma talc’hinn stad euz ar pez a zo talvoudek dira-z-hoc’h, ha ma tisprizinn ar pez a zo louz dirag ho taoulagad.\nMirit ouz-in da brizout ann traou dioc’h ho gwelet, mirit na lavarfenn petra int, goude klevet komziou goullo ann dud ; grit mac’h anavezinn traou ann douar dioc’h traou ann env, enn eur zellet out-ho gant skiant ha furnez ; grit ma klaskinn bepred ha dreist pep tra ober ar pez a blij d’e-hoc’h.\n8. — Ann dud a fazi aliez, o veza ma pouezont ann traou hervez ho skianchou a-za veaz ; ar re a gar ar bed, a fazi ivez, o veza ne garont ken nemet ann traou a welont. Ha gwelloc’h eo ann den pa vez great muioc’h a stad anezhan, eget, ne dal ?\nNeb a veul eunn den dreist-penn, hen-nez a zo eunn den fallakr hag a laka da fazia eunn den fallakr all ; hen-nez a zo eunn den penn-avelek hag a zo oc’h ober goap euz a eunn all hevel out-han ; hen-nez a zo eunn den dall hag a gas diwar he hent eunn den dall evel-d-han ; hen-nez a zo eunn den klanv hag a lavar gevier d’eur c’hlanvour all. Hag evit gwir, meuleudiou er c’hiz-ze ne d-int mad ken nemet da ober mez d’ann hini a zo meulet. Rak evel a lavar sant Fransez : Nemet ar pez maz eo dira-z-hoc’h, o va Doue, ann den ne d-eo netra ken.\nKavout a ra d’e-omp a-wechou ez eo hon ene dilezet gant Doue, hep frealzidigez na sklerijen e-bed, e-kreiz ar poaniou, ann temptasionou hag ann enkresiou. Kredi a reomp neuze ema hon ene o vont da veza trec’het gant-ho, dre ne welomp mui ann dourn a zo oc’h harpa ac’hanomp. Na petra a raimp-ni neuze ? Bez’ e tleomp lavaret evel a lavaraz Jezuz-Krist : va Doue, va Doue, perak hoc’h euz-ha va dilezet ? Bez’ e tleomp ive gouzanv didrouz hor poaniou ha choum e-kreiz ann devalijen ken na vezo tremenet ann noz, ken na vezo gwelet goulou-deiz o tarza. N’euz tra gwelloc’h da greski hor feiz ; er stad-ze ann ene a zo evel pa ve maro : ien-sklaz eo, ne c’hoanta netra, bez’ ema evel pa ve bet lekeat enn eur bez. Kavout a ra d’ezhan ez eo distag dioc’h Doue, hag he nerz a zo ken dister ma’z ema e nec’h ha, war var e-kenver kement tra a c’hoanta.\nNag a c’hrasou a zeu war-lerc’h ar poaniou-ze, pa c’houzanvomp anezho hep klemm ha gant eur galoun izel ! Nag a bec’hejou a vez prenet dre c’hloasiou er c’hiz-ze ! Neuze e vez peur-c’hreat enn-omp mister ar zilvidigez ; neuze e gwirioniez e teuomp da veza hevel oc’h Jezuz-Krist, gant ma vezo gwir ha kre hor feiz, gant ma livirimp heb ehana hag a galoun vad ar c’homziou-man : Ia, va Zad, kemeret a rann ar c’halir-man, bez’ e fell d’in eva anezhan beteg ar berad diveza ; ia, va Zad, pa’z eo falvezet d’e-hoc’h e ve evel-se.\nAdtapet diwar « https://br.wikisource.org/w/index.php?title=Trede_levr_-_L&oldid=94019 »\nKemmoù diwezhañ degaset d'ar bajenn-mañ d'an 21 Her 2016, da 21:50.


Yaou 1añ a viz C’hwevrer 2018\ngant Federico García Lorca Barzhoneg skrijus e tri arvest ha c’hwec’h taolenn Etre pezh a soñj bezañ he dever maouez ha gwreg hag ar pezh he deus c’hoant evit gwir eo rannet spered Yerma. Stourm a ra a-enep dezhi hec’h-unan hag a-enep d’an dud en-dro dezhi evit kaout respontoù. Donder he goulennoù a sav ar pezh-c’hoari d’ul live hollvedel ha diamzer. Padelezh an abadenn : 1e30 Publik : An holl azalek 12 vloaz Troidigezh e brezhoneg (Emb. Emgleo Breiz) : Ronan Hirrien Leurenniñ : Lionel Jaffrès Sonerezh : Mi aLma : Yann Simon ha Sarah Floch Gant : lire suite\n15 a viz C’hwevrer 2018\n14 a viz Here 2017\nMa vefen C’hwi. Digor kalon profet goude an abadenn.\nFestival Ma vefen C’hwi. Evit ar wech kentañ Dibenn sizhun ar c’hoariva


Les Salines de Gu�rande: An istor\nDarempredo�Tres evit dontLiammo�Revue de presseKorn kazetennerien\nUr vicher Paluder\nAr gevelouriAn istorAn aozadurAr mont en-droAr merk Le GuerandaisAr sifro� penna�Hor produio�Ar seurto� produio�An dibabo� produio�KaliteAr stummerezh hag ar politikerezh � kalite kregi� �Heulia� ar produio�, surentez ar boued, lec'h gwarezetHolen naturelMerko� a galiteTesteniekadurio�L'IGP "sel de Gu�rande" et "fleur de sel de Gu�rande"Hor buhezegezh, hon talvoudo� Ar spered keveli�UNIVERS-SEL, ar c'hengred Norzh-SuUr spered diaraogerAn douja�s ouzh an endroRekipeo�Que faire avec ?Entr�esPlats (Viandes et poissons)Cuisson en cro�te de selDessertsBoulangeTechniques culinairesLa page des blogueusesRecettes du chefConseils d'utilisation\nLes Salines de Gu�rande - Accueil > Ar gevelouri > An istor\nKozh eo gwrizienno� istorel holen Gwenrann. Ken abred hag en Oadvezh an Houarn e veze dastumet an holen war ar gourenez. 5 silin eus ar marevezh karolingian a c'hounezer er paludo� c'hoazh. E-tro 1500 dija e oa ac'hubet ganto 80% eus ar gorread zo brema�. Betek 1660, gant kresk ar c'henwerzh mor, ez eus bet savet 2.500 lagad (oglenno� strinkenna�). E-tro 1800 eo bet savet ar silino� diwezha� e diazad Gwenrann. Hiziv an deiz e vez gounezet ouzhpenn 10.000 lagad.\nEtre 1840 ha 1960 e rank ar baluderien tala� ouzh un hir a enkadenn abalamour dreist-holl da gevezerezh etrebroadel an holen mengleuz hag an holen eus ar Mor Kreizdouarel. N'eo ket hep droug : ne oa mui nemet 248 paluder e 1973 tra ma oant etre 600 ha 900 e 1840.\nEr bloaverzhiou etre 1970 � 1990 ez eus la�s en-dro. Evit difenn o holen a-dal d'an holeno� greantel galloudek hag evit gwarezi� o faludo� diouzh lontegezh ar werzherien mado� diloc'h, e krog paluderien unanet, kengret ha mennet, d'en em adaoza� a-benn klota� gant ar poell ekonomikel modern : ganto e vez savet ur stummadur perzhekaat, krouet ur gevelouri labour-douar, adprenet ur c'hevredad kenwerzh, krouet ar Gevredigezh evit Bruda� holen ar Mor Atlantel (APROSELA)… hep diso�jal gizio� gwezhall a ra da holen Gwenrann beza� eus an dibab c'hoazh. Gant krouidigezh ar gevelouri labour-douar, e 1988, e teu ar baluderien da vestronia� o gennad ekonomikel penn-da-benn. War-dro 190 paluder gounezer zo izili eus ar gevelouri, e karg eus ar prena�, ar stoka�, ar pakata hag ar c'henwerzha�. Lorc'h zo ennomp oc'h embann eo bet kevelouri produerien Les Salines de Gu�rande diaraogerez ha krouerez marc'had an holeno� orin hag eus an terouer. Gant Holen Gwenrann Le Gu�randais e vez tapet, e 1989, ar meneg Nature&Progr�s da gregi� ganti. E 1991 e teu tro al Label Rouge zo ken priziet. An holen nemeta� eo o veza� bet tapet al label prizius-se.\nE 1992, e krou kevelouri Les Salines de Gu�rande un adstal. Kendeuzet eo bet brema� a-benn kenwerzha� produadur hec'h izili.\nDindan un nebeud bloavezhio� eo deuet kevelouri Les Salines de Gu�rande a-benn da gaout hec'h emrenerezh penn-da-benn dre lakaat Holen Gwenrann war ar marc'had en ur liamma� c'hoanto� ar vevezerien gant goulenno� an dasparzherien hag ezhommo� ar broduerien.\nLes Salines de Gu�rande - AccueilAr gevelouriUr vicher : paluderAr paludo�-holen\nGanedigezh an holenIstor holen GwenrannAr flour-holenAn holen-mor grosAn holen malet hag an holeno� saouretBennozh ar vistri-keginerien\nKaliteRevue de presseTres evit dontDarempredo�Liammo�


Pemped sizunvez warn-ugent war ar bloaz B - Le Diocèse de Quimper et Léon\nAccueil - Pemped sizunvez warn-ugent war ar bloaz B\nPemped sizunvez warn-ugent war ar bloaz B\nEuz an 19 d’ar 25 a viz Gwengolo 2012\nPemped sul warn-ugent war ar bloaz (B)\nBodet an dud en-dro da Jezuz, e lavare d’e ziskibien :\n16 « Ne elum dén eul lamp evid ma vo goloet gand eur pod pe lakeet dindan eur gwele ; med lakeet e vez war eur hantolor evid ma vo gwelet ar goulou gand ar re a zeu en ti.\n17 « Rag n’eus netra goloet ha ne vo ket lakeet a-wél d’an oll ; n’eus netra guz ha ne vo ket anavezet, ha lakeet a-wél d’an oll.\n18 « Taolit evez eta ouz an doare ma selaouit ; rag an neb e-neus, a vo roet dezañ ; hag an neb n’e-neus ket, a vo lamet digantañ ar péz zokén, a gav dezañ kaoud ».\nMeurz 21 a viz Gwengolo\nGouel Sant Vaze, abostol hag avieler\n1 Bodet gantañ an Daouzeg , e roas Jezuz nerz ha galloud dezo war an oll zroug-sperejou hag ive da barea ar hleñvejou. 2 Kas a reas anezo da embann Rouantèlèz Doue, ha da barea ar re glañv. 3 Lavared a reas dezo :\n— « Na gemerit netra ganeoh evid an hent, na baz, na sah, na bara, nag arhant. N’it ket da gaoud beb a ziou dunikenn.\n4 E ti pe di ma ’z it, chomit ennañ. Ahano eo ez eot pelloh.\n5 « Ma ne vez ket greet digemer deoh, kit kuit euz ar gêr-ze, hag hejit ar boultrenn diouz ho treid : eun testeni a-eneb dezo e vo kement-se ».\n6 Mond a rejont gand o hent, ha tremen a reent a gêriadenn da gêriadenn, en eur embann ar Helou Mad, hag o parea ar re glañv e pep leh.\n7 Kleved a reas Herodez, hag a oa e penn Bro-Haliliea, ano euz ar péz a c’hoarveze, hag e oa nehet. Rag darn a lavare e oa savet Yann-Vadezour a varo da veo. 8 Gand lod all e veze lavaret : « Elïaz eo e-neus en em ziskouezet ». Gand lod all c’hoaz : « Adsavet eo a varo da veo eur profet a-wechall ».\n9 Evid Herodez, lavared a ree :\n— « Yann, lakeet em-eus-me va-unan da zibenna anezañ. Med piou eo hemañ a glevan kement-se diwar e benn ? »\nHag e klaske gweled anezañ.\n18 Eun devez ma oa Jezuz o pedi en eul leh distro, e ziskibien en-dro dezañ, e reas outo ar goulenn-mañ :\n19 — « Evid an dud, piou on-me ? »\n— « Yann Vadezour ; evid lod all : Elïaz. Evid lod all c’hoaz : unan euz ar brofeted a-wechall, a vefe adsavet a varo da veo ».\n— « Ha c’hwi, piou a lavarit ez on-me ? »\nO staga da gomz, e respontas Pèr :\n— « Ar Hrist, Mesïaz Doue ».\n21 Med difenna rust a reas Jezuz da lavared kement-se da zén e-béd, 22 hag e tisplegas dezo kement-mañ ouspenn :\n— « Réd eo da Vab an Den gouzañv kalz poaniou, beza distaolet gand Pennou-Braz ar bobl, ar Veleien-Vraz hag ar Skribed, beza kaset d’ar maro, hag adsevel da veo d’an trede deiz ».\n43 Ken estlammet ma oa an oll dud o weled kemend a ree, e lavaras Jezuz d’e ziskibien :\n44 — « Selaouit mad ar péz emaon o vond da lavared deoh bremañ : Bez’ ema Mab an Dén o vond da veza lakeet etre daouarn an dud ».\n45 Med ne intente ket an diskibien ar gomz-se : damguz e chome evito, ken ne zeuent ket a-benn da intent ; ha ne gredent ket ober goulennou outañ war ar poent-se.


Journal de Renaud Camus, vendredi 26 avril 2019\ncréée le dimanche 28 avril 2019, 1 h 13\nmodifiée le mercredi 1er mai 2019, 1 h 33Plieux, vendredi 26 avril 2019,une heure du matin. Notre liste n’est même pas encore déposée que déjà certains de ses membres, comme je l’avais ~~~~~~, ~~~~~ ~~~~~~~~ ~~~ ~~~~~~. ~~~~~~ ~~’~~~~~~ ~~~~~ ~~’~~~~~~ ~~~~~ ~~~~~ ~~~~~~ ~~~~~~~~~~~, ~~’~~~~~~~~~, que j’aime bien, ~~~ ~~~~~ ~~’~~~ apprécié L’Ivraie, ~~~~ ~~~~~~ ~~~~ ~~~ ~~~~~~ ~~~~~~~~’~~~~ ; ~~~~~ ~~~ ~~~ ~~~~~~~ ~~~~~~ ~~~ ~~~ ~~~’~~~ ~~~~~~ ~~’~~~~~~~ ~~~~ ~~~~~~ ~~~~~~~ — ~~~~ ~~~~ quant au fond, ~~~~~ ~~~~~~ ~~~ style :\n« ~~~~~~ ~~~~~~~, ~~~~~, ~~’~~ ~~~~~ ~~~~~~~, ~~~~~~ ~~~ ~~~~~~, ~~~’~~~~~ ~~~ ~~~~~~~~ ~~~~~ ~~~~, ~~~~~~~~~~~~~~~~ ~~~~~~ ~~~~ ~~’~~~~ ~~~~ ~~~~~~~~ ~~~~~~~ ».\n« Quand tout ~~~~~ ~~~~~, ~~~~~~ ~~~~~ ~~~ ~~~~~~~ ~~~~~ ~~~~~~~ ~~~~ ~~~~~~~~~~~~~~ ~~~~~~~~~ ~~~~ ~~~~~~~~~, ~~~~~~ ~~~~~ ~~~~~ ~~~ ~~~~~ ~~~ ~~~ ~~~~~~~~~~ ~~~ ~~~~~~~~~~ ~~~~ ~~~~~~~~~, ~~~~~~ ~~~~~~~ Gray, je lui ~~~~~~~~~ ~~~ ~~~ ~~~~~ ~~~~~~ ~~~’~~~~~ ~~ ~~~~~~~~~ ~~~~ : ~~~~ ~~~~~~~, ~~~~ ~~~~~~~~ ~~~~~~~, ~~~~ ~~~~~~~ ~~~ ~~~~~~~~ ~~~~~~~, ~~~~ ~~~~~ ~~~~~~~ ~~~ ~~~~~~~~ ~~~~~~~ ».\nAïe… ~~~ crois n’être pas ~~~~~~~~ ~~~ ~~~~~~~~~~ ~~~~~~~~~~~~~ ~~~~~ ~~~~~~ ~~~~~~~, ~~~~~ ~~’~~~~~~ ~~~~ ~~~ ~~~ ~~~~~~~ ~~~ ~~~~~ ~~~~~~~~~~ ~~~~~~~~~, ~~~ ~~~ ~~~~~ ~~’~~~ ~~~ ~~~~ ~~~~~~~~~~~, ~~~ ~~~~~~ ~~’~~~~~~~~~~~~ célino-bloyiennes, même au ~~~~~~~~~~ degré.\nD’un ~~~~~~ ~~~~ ~~~ ~~~ ~~~~~ ~~~~~ ~~~~~~~~~. ~~~~~ ~~~~~~~ ~~~~~ ~~~ ~~~~~~ ~~~ ~~~ ~~~~~~~~ ~~~~ ~~~~~~~ ~~~ ~~~~~~~~ ~~’~~~~ ~~~~~, ~~~~~~~~~~~ ~~~~~~~~~ ~~~ ~~~~ état, qui s’est ~~~~~~~~~~ ~~~~~~~~~~, ~~~~~ ~~~~~~~~~~~~~~~~, ~~~~~~ ~~~~~~~~~~~~~, ~~~~ ~~~ ~~~~~~ ~~~~~~ conçu :\n« ~~~~ ~~~~~ ~~~~, ~~~~~ ~~~~~ ~~~~~ ».\nÀ ~~~~~ ~~~~~ ~~~ ~~~~~~~~ ~~~ ~~~~~~~ ~~~~~~~~ ~~~~~ ~~~~~~~~~~~~ comme un simple ~~~~~~~~ ~~~~~~~~~, ~~~ ~~~~ ~~~~~~ ~~~ ~~~~~~~~ ; ~~~ ~~~~~ ~~~~~~~~ ~~~ ~~~~~ ~~~~~~ ~~~~~~~~~~, ~~~ ~~ ~~ ~~~~~~~~~ ~~~~~~~, ~~~ ~~~~ ~~~~~ ~~~~~~~~~, déjà :\n« ~~~~~~~~~ ~~~ ~~~~~ détestent les juifs ».\nMais ~~~~~ ~~~ ~~~~~~ ~~’~~~ ~~~~~ ~~~~ ~~~~~~ ~~~~, ~~~ ~~~ ~~~~~ ~~ ~~~~~~~~~ ~~’~~~~~~~~ — ~~~ ~~~~~ ~~~~~~~, ~~~~~. ~~~~~~~~~ ~~~~-~~~ ~~~~ ~~~~~~ ~~~~~~~~ ~~~ ~~~~ étions très dubitatifs, ~~~~~, ~~ ~~~~ ~~~~~~. ~~’~~~~~~ ~~~~ ~~~~~~~~~~~ ~~~’~~~ ~~~ ~~~~~~~~~~~~~ ~~~~~~ ~~~~~, ~~~~~~ ~~~ ~~~~~ ~~~~~ ~~~~~~~~~~~ ~~~~~~ ~~~~~~~~~~~ ~~ ~~~~~. ~~’~~~ ~~~~~~~~ ~~~~~~’~~ ~~~~~~~ ~~~~~~~, ~~~~~ j’ai écrit à ~~~~~~ ~~~~~ ~~~~ ~~~~~ ~~’~~~~~~~~~~~~~~~ ~~~~~~~~~~~, ~~~~ ~~~~~~ liste. And ~~~~~ enough, ~~ ~~~~~~ ~~~ ~~~~~~~~ ~~~~~~, ~~~~~~~~~~~~ ~~’~~~~~~~~ : ~~~~, ~~’~~~~~~ ~~~~~ ~~~~~~~, ~~~~~~ ~~~~~ ~~~~~~~ ~~~~~ ~~~~~~~ un tas d’ennuis — ~~~~~ ~~~~~ ~~~~~~~~~ ~~~ ~~~~ ~~~~ ~~~~~ ~~~~~ ~~~~~~~~~~~~~~ ~~~ ~~~~~~ ~~~ ~~~~~~~~~~~~~, ~~~ ~~~ ~~~~~ ~~~~~ ~~’~~~~~~ ~~~~~ ~~ ~~~~~~ ~~~~~ ~~~~, ~~~ ~~~~ ~~~~~ nous ; mais ~~~~~~ ~~~~~ ~~~~~~~ ~~~~~ ~~~~~~~~~ ~~~ ~~~~~~, ~~~~~~~~ ~~~~ ~~~~~ ~~~~~~~~ ~~~~~~~~, ~~ ~~~~~ ~~~ ~~ ~~~~~~~, ~~~’~~~~~ l’approuvait.\nParfait, ~~~~~ ~~~’~~~~-~~~ ~~~~ ~~~ ~~~~~ ~~’~~~~~, ~~ ~~~~~~~~ ?\nvoir l’entrée du vendredi 26 avril 2019 et son image dans Le Jour ni l’Heure


Pajenn:Instructioneu santel ar er gurionnéeu principal ag er religion, 1790.djvu/359 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/359\ndispositioneu a duemzér hac a garanté en dès doh Doué, péhani e hum ra dehou dré garanté ; hac er-ré er receu guet dispositioneu péré n’en dint na tuem na yein, e vanq d’er respèt e zou deliét d’er Sacremant-ce, hac ou Hommunioneu ou hondui a nebedigueu d’ur Gommunion sacrilege.\nGobér ur Gommunion sacrilege e zou receu er Sacremant hemb en dispositioneu e oulèn hur Salvér, par-exampl, er receu ér stad a béhet marvel. Er-ré e gommuni ér stad-ce, e receu, gùir-è, Corv, Goaid, Inean ha Divinité Jesus-Chrouist quer clous èl er-ré e gommuni é stad-vat : mæs ar ou malheur en er receuant ; rac S. Paul e lar penaus, en hani e gommuni indignemant, e zaibr hac e ive é Jugemant. Terriplæd ur santance ! Quemènt-ce e ra demb d’antand éma diæz bras reparein ur Gommunion fal hroeit. Ur Hrechén e gommuni é goal stad e gommèt un torfæt brassoh eit hani Judas, péhani e uerhas hur Salvér ; eit hani Herod ha Pilat péré er receuas eit gobér goab anehou, hac eit hani er Juivèt péré er staguas doh er Groès. Dré ur Gommunion èl-ce e tér de vout cablus ha rescondabl a Gorv hac a Oaid hur Salvér.\nN’en dès quét a fin d’en drougueu e stleige ar hé lerh ur fal Gommunion. Er-ré principal e zou en abandon guet Doué, en dalledigueah a speret, en obstination a galon, un imur chiffus, en ahurtemant ér péhet, er resistance\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/359&oldid=128913 »\nKemmoù diwezhañ degaset d'ar bajenn-mañ d'an 9 Eos 2018, da 16:12.


Accueil / À la Une / An emsav gallaouek o vont war-raok !\nMaxime TOUZE 17 octobre 2015\nAbaoe un nebeud mizioù ez eus birvilh e bed ar gallaoueg, oberoù a bep seurt a vez kinniget gant ar stourmerien evit gwareziñ ha lakaat war wel o yezh, hag a zo en arvar bras.\nE penn-kentañ ar bloaz-mañ en em vode stourmerien ar gallaoueg tro-dro d’ar c’henstroll Du galo, dam Yan, dam Vèr, kenurzhiet gant Bertègn Galèzz. C’hoant o deus e vefe roet ur gwir blas d’ar gallaoueg e Breizh-Uhel hep lemel hini ar brezhoneg ha reiñ ur skeudenn bozitivel eus ar yezh. Ur garta hag ul label a vez kinniget gante. Ar garta evit ar c’humunioù hag ar strollegezhioù lec’hel. Al label evit ar c’hevredigezhioù hag an embregerezhioù. An daou a ginnig tamm pe damm ar memes traoù. Ar pal eo talvoudekaat ha lakaat war wel ar gallaoueg er vuhez pemdeziek hag er vuhez foran. Ha dibaoe eo bet embannet o fal e miz C’hwevrer diwezhañ o deus rastellet sinadurioù e-leizh, kumunioù: Chavagn, Ercë, Tremorè,…; kevredigezhioù: Plum FM, UBAPAR, Nadoz-vor Embannadurioù, La Boétt a Merlin, Skeudenn Bro Roazhon,…\nGant an dilennadegoù rannvroel a zeu, ne chom ket o straniñ ar stourmerien. 23 c’hevredigezh hag a zifenn ar gallaoueg zo en em vodet evit goulenn ma vefe kemmet politikerezh yezh ar rannvro da geñver yezh roman Breizh. N’eus nemet 1% eus budjed ar rannvro evit yezhoù Breizh hag a vez gouestlet d’ar gallaoueg. Goulenn a reont e vefe kresket ar budjed, e-touez kinnigoù all. O c’hinnigoù a vo kaset d’an dud war ar renk evit goulenn o soñj.\nKuzul sevenadurel Breizh ivez en deus graet kinnigoù evit difenn ar gallaoueg. 21 c’hinnig o deus roet da bPierrick Massiot ar sizhun dremenet. Kinnigoù da geñver ar sevenadur, an deskadurezh, ar vuhez pemdeziek,… Kuzuliañ a reont kemer harp ouzh ar garta hag al label bet meneget uheloc’h. Fellout a rafe dezhe e vefe savet ur framm kenurzhiañ evit saveteiñ ar yezh e live ar rannvro. Abaoe pell ne oa ket bet graet kement a ginnigoù hag a oberoù evit ar difenn ar gallaoueg. Ar pal ivez eo kizidikaat an dud ha cheñch ar speredoù. Un dra vat eo neuze gwelet ar gallaoueg o vont war-raok.\nPartager la publication "An emsav gallaouek o vont war-raok !"


Pajenn:Morvan - Buez ar Zent, 1894.djvu/315 - Wikimammenn\nPajenn:Morvan - Buez ar Zent, 1894.djvu/315\nskianchou ar bedihag habiloc’h c’hoaz var ar skianchou sakr. Pa oue echu he studi ganthan, e resevaz ann Ursiou betek ann Urs a avieler. Sant Aleksandr a ioa d’ann ampoent eskop e Aleksandrii, hag en doa kement a istim evithan ma ne rea netra heb goulenn he ali. He gas a eure ganthan da gonsil Nisee.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/315&oldid=137510 »


8 votadeg e miz Mezheven ! 17 000 a dud a c’hallo reiñ o soñj dre 5 departamant ar vro. - DIBAB · Décidez la Bretagne -\nBy DIBAB On 28 avril 2015 In Actualités, Communiqués\n8 votadeg e miz Mezheven ! 17 000 a dud a c’hallo reiñ o soñj dre 5 departamant ar vro.\nEmañ ar gevredigezh DIBAB-Divizit Breizh, a aoz votadegoù keodedel diwar-benn an adunaniñ ha Bodadeg Breizh, o vont da lañsañ un trede lankad kuzuliadegoù er c’humunioù. Goude un taol kentañ e Sant-Widel-Skovrid (44) e miz Du 2014, e Saoudan (44) ha Langoued (35) e miz C’hwevrer, DIBAB-Divizit Breizh he deus lakaet ur pal uheloc’h c’hoazh.\nE Miz Mezheven e vo aozet votadegoù keodedel e eizh kumun eus 5 departamant ar vro gant DIBAB-Divizit Breizh. Tro a vo roet evel-se da ouzhpenn 17000 a dud da reiñ o soñj war an daou graf lakaet da votiñ warno dre votadegoù aozet penn-da-benn gant an dud o-unan.\nMennet eo ar gevredigezh DIBAB-Divizit Breizh da genderc’hel da aozañ muioc’h-mui a votadegoù a-vras evit reiñ an tu d’ar Vretoned da reiñ o soñj diwar-benn o framm ensavadurel. Emarc’hantaouet-rik eo ar savenn geodedel, lañset he deus ur vrudadeg kenarc’hantaouiñ evit talañ ouzh ar frejoù stag d’an aozañ, ur c’houlzad emezelañ zo bet digoret ivez.\nSetu aze ar c’humunioù a sell an trede lankad votadegoù outo : d’ar 7 a viz Mezheven, Nozieg ha Ruzieg el Liger-Atlantel, Kavaneg en Il-ha-Gwilen, Plounevez-Moedeg en Aodoù-an-Arvor, Rianteg er Mor-Bihan, Kommanna hag ar C’hloastr-Plourin e Penn-ar-Bed. Tud Arweneg-Vihan, int, a c’hallo votiñ d’ar 14 a viz Mezheven.\nPrevious: Loire-Atlantique. Votation citoyenne pour le rattachement en Bretagne (Le Télégramme)\nNext: Bretagne à cinq départements. 8 nouvelles votations citoyennes en juin (Ouest-France)\nPartager la publication "8 votadeg e miz Mezheven ! 17 000 a dud a c’hallo reiñ o soñj dre 5 departamant ar vro."


Buhez ar Sent/1894/Nina - Wikimammenn\nBuhez ar Sent/1894/Nina\n◄ Spiridion Nina Euzeb ►\nNina a ioa dija devot evel eunn eal, hag he brasa plijadur oa klevet komz euz a basion hag euz a varo Jezuz-Krist. Eunn devez e c’houlennaz ouz Nisephora petra oa deuet da veza sae hor Zalver, ar zae-ze a ioa holl enn eunn tamm ha ne oa gri ebed ennhi. « — D’ann Iberii eo eat, eme Nisephora, hag er vro-ze n’ez euz c’hoaz nemed paianed. » « — Tud keiz, eme Nina, ma c’houfent pebez tenzor o deuz enn ho bro ! »\nDivar neuze ar plac’hik iaouank ne zonje mui nemed enn Iberii. Doue he-unan eo a lakea ar zonj-se enn he spered ; rak galvet oa ganthan da vont di da brezeg ar feiz, hag ar Verc’hez Vari a roaz da anaout d’ezhi ar volontez en doa Doue enn he c’henver.\nGoude beza resevet bennoz ann eskop, he eontr, Nina en em lakeaz enn hent e koumpagnunez eur brinsez a c’hoad huel, hanvet Ripsime. Ar brinsez-ma a ioa deuet da Jerusalem da zeski ar guirioneziou euz ar relijion gristen. Eno oa bet badezet asambles gant hanter-kant dimezell all a ioa enn he zervich, ha brema e tistroent holl d’ar gear euruz ha laouen. Mes d’ann ampoent oa dirollet eur bersekusion skrijuz a enep ar gristenien, dre urs ann impalaer Dioklesian, hag ar brinsez Ripsime hag ann darn vuia euz he dimezelled a henor a oue lakeat d’ar maro enn Armenii abalamour ne felle ket d’ezho nac’h ho feiz.\nGoulskoude Nina a c’hellaz kuzat enn eur vodenn spern guenn, hag ac’hano e klevaz eur vouez euz ann env hag a lavare d’ezhi : « — Kerz etrezek ann Hanter-Noz : ann eost a zo dija dare, mes n’ez euz den d’he zastum. » Ar gristenez kalounek a zent, ha setu hi adarre enn hent, he-unan kaer, hag eur groaz koat ganthi enn he dorn.\nNe c’houfe den koumpren pegement a boan e devoue epad eur veach ken hirr. Ne veve nemed divar ann aluzenn, hag aliez e renke loja e kambr ar stered, gant eur mean hebken dindan he fenn hag e riskl da veza debret gant al loaned gouez. Mes Doue he diouallaz dioc’h peb drouk, hag erruout a reaz erfin e kear-benn ann Iberii d’ar mare m’edo ar roue hag ar bobl o vont da ginnig eur sakrifis d’ar fals doue Armas.\nO velet dallentez ann dud keiz-se, Nina a bed euz a greiz he c’haloun. Ann env a ioa diroufenn, ann amzer sioul, hag ann heol a bare skeduz. Goulskoude ar gurun a gouez enn eunn taol kount, ha setu ann aoter d’ann douar hag ann idol bruzunet. Ar roue, ar bobl, ar veleien a dec’h kuit gant ho spount, ha Nina a jom he-unan var al leac’h heb ehana da bedi.\nGoudeze ec’h en em dennaz er meaz euz a gear, hag, heb dale, dre ar burzudou a rea ha dre ar zantelez euz he buez e c’hounezaz eunn nebeut tud da feiz Jezuz-Krist. Ann dra ze a reaz d’ezhi en em hardisaat da brezeg ann Aviel a vouez huel e kear-benn ann Iberii.\nAr rouanez o veza kouezet klanv a c’halvaz anezhi da vont d’he guelet. Mes Nina a respountaz : « — D’ar rouanez eo dont he-unan d’am c’haout. » Ar rouanez a zentaz hag a reaz he dougen da gamprik Nina. Neuze houma he bennigaz gant ar groaz koat a ioa enn he c’hampr, ha kerkent e oue pareet. Kerkent ive e lavaraz dirak ann holl ne adorje mui nemed Doue ar gristenien.\nA benn bloaz goude, a greiz m’edo ar roue o chaseal var eur menez, e teuaz eur barr-arne skrijuz. Ann amzer a ioa tenval, glao braz a rea, ann avel a iude hag ar gurun a groze enn eur feson estlammuz. Ar roue ne c’houie mui e pe du trei : kollet en doa he goumpagnunez. Enn he nec’hamant e c’houlenn sikour digant he idolou ; mes ann amzer a ia ato var voasaat. Abarz ar fin e lavar : « — Doue Nina, mar tiskouezit d’inn hent va falez, me a zavo eunn templ enn hoc’h henor hag en em c’hraio kristen. » Raktal ann heol a zispak adarre, hag ar roue a gav he hent hag he goumpagnunez.\nEnn eur erruout er gear, ez a var ehun da gamprik Nina : « — Ho Toue, emezhan, en deuz saveteet d’in va buez ; brema me renk sevel eunn iliz enn he henor. »\nAnn iliz a oue savet dioc’htu, ha goudeze ar roue a skrivaz d’ann impalaer Konstantin, a ioa dija e Konstantinopl d’ann ampoent-se, da c’houlenn beleien diganthan evit he rouantelez. Ann impalaer Konstantin a gasaz d’ann Iberii tri belek ha tri avieler. Unan euz ar veleien a ioa he hano Iann, hag a oue sakret eskop divezatoc’h. Ar veleien hag ann avieler-ze a vadezaz ar re a ioa bet dija kelennet gant Nina var guirioneziou ar feiz. Hogen, etouez ar re-ma edo ar roue hag ar rouanez, ho bugale ha tudchentil ho falez, hag ar bobl holl kouls lavaret.\nNeuze Nina a skoaz etrezek meneziou ar C’hokaz, ha ne c’houfe den niveri ar baianed a c’hounezaz eno c’hoaz d’ar relijion gristen. Mes dija e devoa labouret aoualc’h, ha Doue he galvaz erfin davethan er bloaz 329 evit rei d’ezhi ann diou gurunenn e devoa meritet, hini ar Guerc’hezed hag hini ann Ebestel.\nAdtapet diwar « https://br.wikisource.org/w/index.php?title=Buhez_ar_Sent/1894/Nina&oldid=30397 »\nKemmoù diwezhañ degaset d'ar bajenn-mañ d'an 16 Gen 2012, da 12:07.


Rouantelezh Westfalen - Wikipedia\nUr pennad Westfalen zo ivez.\nRouantelezh Westfalen zo ur rouantelezh istorel a zo bet anezhi e-pad 6 vloaz, etre 1807 ha 1813 en Alamagn. Dizalc'h e oa en-ofisiel, met dindan dalc'h Bro-C'hall e oa e gwirionez, hag ar roue e oa Jérôme Bonaparte, breur an impalaer gall Napoleone Buonaparte, ha savet e oa ar vro evitañ. Anvet e oa war-lerc'h Westfalen met ne oa ket kalz douaroù boutin etre ar rannvro orin hag ar rouantelezh e gwirionez.\nKrouet e oa bet Rouantelezh Westfalen e 1807 gant douaroù tennet digant rouantelezh Prusia war-lerc'h Peoc'h Tilsit. En o zouez\nE Kassel edo ar gêrbenn, hag e palez Wilhelmshöhe edo lez ar roue, adanvet Napoleonshöhe. Edo ar rouantelezh ivez e-barzh Kengevread ar Roen.\nRouaned Westphalen: Girolamo Buonaparte hag e bried Katharina von Westphalen.\nUr stad-skouer hervez an doare napoleonek e oa: ur vonreizh skrivet a oa, un nebeud kemmoù kevredigezhel a oa bet graet, distroadet ar servelezh, roet ar gwir da ren embregerezhioù, ha lezennaoueg Napoleon. Lakaet e oa bet ar sistem metrek da dalvout evit ar pouezioù ha muzulioù. Evit ar gwir da gomz a oa troc'het berr.\nKentañ kefridi ar rouantelezh e oa pourchas soudarded d'an impalaer gall ha degas arc'hant d'ober brezel. Kalz Westfaleniz a varvas er brezel a-enep Rusia e 1812. Harozel e voe emzalc'h ar Warded Westfalenat en emgann Borodino.\nE miz Gwengolo 1813 e voe kemeret kêr Kassel gant Kozaked rus war-lerc'h dezho faezhañ an arme c'hall. A-benn ar 1añ a viz Here e oa ar rouantelezh a-bezh e-dalc'h ar Gozaked, met tri deiz war-lerc'h setu distro Girolamo gant soudarded c'hall, ha kemeret Kassel ganto.\nAdtapet diwar « https://br.wikipedia.org/w/index.php?title=Rouantelezh_Westfalen&oldid=1964312 »\nKemmoù diwezhañ degaset d'ar bajenn-mañ d'an 18 C'hwe 2022, da 07:57.


Pajenn:Le Gonidec - Bibl Santel pe Levr ar Skritur Sakr, eil levr.djvu/94 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/94\n36. Klévet é vézô mouéz ha garm ar vésérien, ha iouc’hadennou blénérien ann dén̄ved ; râg ann Aotrou en deûz gwastet hô feurvanou.\n37. Parkéier ar péoc’h a zô tavet dirâg buanégez ha frouden ann Aotrou.\n38. Dilézet en deûz ével eul léon hé herberc’h, râg hô douar a zô bét dismantret gan̄t buanégez ar goulm, gan̄t buanégez ha frouden ann Aotrou.\nKlaskout a réer laza Jérémias.\n1. Er penn-ken̄ta eûz a rén Joakim, mâb Josias, roué Juda, é teûaz ar gér-man̄ d’in a berz ann Aotrou, ô lavarout :\n2. Ével-henn é lavar ann Aotrou : Sâv é porched tî ann Aotrou, ha lavar da holl dûd kériou Juda, péré a zeû évid azeûli é ti ann Aotrou, ann holl c’hériou em eûz gourc’hémermet d’id da lavaroud d’ézhô ; ha na lam két eur gér.\n3. Évit ma wélinn hag hi a zélaouô hag a zistroiô (T) eûz hô gwall hen̄t ; évit m’am bézô keûz va-unan eûz ann droug em bôa mennet ôber d’ézhô, enn abek da zrougiez hô ôbériou,\n4. Hag é liviri d’ézhô : Ével-henn é lavar ann Aotrou : Ma na zélaouit két ac’hanoun, ô valéa em lézen, em eûz rôet d’é-hoc’h,\n5. O Sélaoui gériou ar broféded va zervicherien, em eûz kaset d’é-hoc’h, ô sével diouc’h ar min̄tin, hag oc’h hô réna, ha n’hoc’h eûz két hô zélaouet.\n6. É likiinn ann tî-man̄ ével Silo, hag é rôinn ar géar-man̄ da valloz da holl vrôadou ann douar.\n7. Ar véléien, hag ar broféded, hag ann holl bobl a glevaz Jérémias ô lavarout ar gériou-zé é tî ann Aotrou.\n8. Ha p’en dôé Jérémias peûr-lavaret kémen̄d en dôa ann Aotrou gourc’hémennet d’ézhan̄ ma lavarché d’ann holl bobl, ar véléien, hag ar broféded, hag ann holl bobl a grogaz enn-han̄, ô lavarout : Ra varvô, ra varvô.\n9. Pérâg en deûs-hén̄ diouganet é hanô ann Aotrou, ô lavarout : Ével Silo é vézô ann tî-man̄ ; hag ar géar-man̄ a vezô disman̄tret, ha na choumô dén enn-hi ? Hag ann holl bobl en em strollaz a-énep Jérémias é tî ann Aotrou.\n10. Pa glévaz prin̄sed Juda kémen̄t-sé, é piñchon̄t eûz a dî ar roué da dî ann Aotrou, hag éc’h azézchon̄t é-tâl porz névez tî ann Aotrou.\n11. Hag ar véléien hag ar broféded a gomzaz oud ar brin̄sed, hag oud ann holl bobl, ô lavarout : Barn a varô a zô dléet d’ann dén-zé, ô véza ma en deûz diouganet a-éneb ar géar-man̄, é-c’hîz ma hoc’h eûz klévet gan̄d hô tiskouarn hoc’h-unan.\n12. Ha Jérémias a gomzaz oud ann holl brin̄sed, hag oud ann holl bobl, ô lavarout : Ann Aotrou en deûz va c’haset, évit ma tiouganchenn d’ann ti-man̄, ha d’ar géar-man̄, ann holl c’hériou hoc’h eûz klévet.\n13. Gwellait éta bréma hoc’h hen̄chou hag hoc’h ôbériou, ha sélaouit mouéz ann Aotrou, hô Toué ; hag ann Aotrou en dévézô keûz eûz ann droug en deûz lavaret enn hoc’h énep.\n14. Hôgen mé, chétu émounn étré hô taouarn ; grîd em c’hén̄ver ével ma kavot mâd ha reiz :\n15. Hôgen gwézit hag anavézit pénaoz mar lazit ac’hanoun, é tennot ar goad dinam war-n-hoc’h hoc’h-unan, war ar géar-man̄, ha war ar ré a choum enn-hi : râg gwir eo pénaoz en deûz ann Aotrou va c’haset étrézég enn-hoc’h, évit ma rôjenn da glévout kémen̄t-sé d’é-hoc’h.\n16. Neûzé ar brin̄sed hag ann holl bobl a lavaraz d’ar véléien ha d’ar broféded : Né két dléet barn a varô d’ann dén-zé ; rag é hanô ann Aotrou hon Doué en deûz komzet ouz-omp.\n17. Lôd eûz a hénaoured ar vrô a zavaz, hag a gomzaz out strollad ar bobl, ô lavarout :\n18. Mic’héas eûz a Vorasti a ziouganaz é deisiou Ézéc’hias, roué Juda, hag a lavaraz da holl bobl Juda : Ével-henn é lavar Aotrou ann arméou :\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/94&oldid=157351 »\nKemmoù diwezhañ degaset d'ar bajenn-mañ d'an 31 Meu 2020, da 17:32.


Pajenn:Milin - Gwechall-goz e oa.djvu/72 - Wikimammenn\nPajenn:Milin - Gwechall-goz e oa.djvu/72\n— En ti-soul-hont, emezan. Mar karjec’h beza klasket mat eveldon-me, ho pije kavet ivez. C’houi a zo tud diod, ha nemet lekeat e ve dirak ho kinou, ne gavfec’h tamm da vezur ho korf. Evidon-me am eus great eur zac’had, hag a raio c’hoaz pa girin.\nAr re-man a oa mantret o welet hag o klevet petra lavare paotr Breiz d’ezo. Ha kaer o doa, n’oant ket evit nac’h en doa debret hag evet : tammou bara a oa gantan, ha tommet mat e oa d’e fri.\nPa zistrojont d’al lestr, kenta tra a voe great, e voe goulenn outo petra o doa gwelet ha kavet en enezenn.\n— N’hon eus, emezo, kavet seurt Doue, nemet heman a zo bet chomet war hor lerc’h du-ze, e-kreiz an enez, en eur c’hoz ti-soul; eno, evit doare, en deus kavet ar pez hon eus klasket hep kaout biskoaz. Debret hag evet en deus ma ’z eo hanter-vezo.\nPa voe klevet kement-man, ez eas daou pe dri da gaout ar c’habiten da lavaret d’ezan petra a oa.\nGalvet d’e gaout, paotr Breiz a lavar en deus great eur c’hofad a bep tra vat ’zo hag e raio, « pa girin adarre ». Ne lavare ket gant petra avad, n’oa ket diod anezan.\n— Te n’eo ket drouk d’it neuze, eme ar c’habiten; ar re all a chomo da zellet ouzit.\n— Ya da, mar karan, eme ar martolod; evelato, mar karan ivez, o devezo peadra da zibri ha da eva kement ho poa pa ’z ejoc’h eus a Vreiz. Ne rin ket an dra-ze avad anez beza laosket ganeoc’h da vont d’ar gear.\nAdtapet diwar « https://br.wikisource.org/w/index.php?title=Pajenn:Milin_-_Gwechall-goz_e_oa.djvu/72&oldid=136710 »


Gwel eus Nazaret\nNazaret (en arabeg : الناصرة , en hebraeg : נצרת) a zo ur gêr e norzh Israel, e Galilea. Brasañ kêr arab ar vro eo (66 300 annezad e 2008). Hervez an Aviel e oa er gêr-mañ ma oa Mari ha Jozef o vevañ, ha ma oa bet desavet Jezuz Krist. Ul lec'h a bouez eo evit ar birc'hirined. E kreiz ar gêr e weler bolz uhel bazilikenn ar C'hemennadur.\nEr gêr-mañ e kaver kalz a gevredigezhioù relijiel disheñvel kenañ.\n783 AUC (Ab Urbe Condita = goude diazez Kêr Roma) / 0030 PC (goude ganedigezh J.-K.)\nPenniliz an Ti Santel (Basilica della Santa Casa en italianeg) zo un iliz e Loreto en Italia. Enni eo enoret an ti ma voe ganet Mari, mamm Jezuz, e Nazaret, ha ma vevas betek deiz Kemenn ganedigezh da zont he mab Jezuz.\nDistrig an Norzh (Israel)\nNorthern Distrig an Norzh (hebraeg : מחוז הצפון, Mehoz Hatzafon; arabeg : منطقة الشمال) a zo unan eus ar c'hwec'h distrig a zo en Israel. 4 478km² eo gorread an distrig (4 638km² gant an dour). Nazaret eo kêrbenn ha kêr vrasañ an distrig.\nUhelgompezenn ar Golan a zo renet evel un isdistrig eus distrig an Norzh abaoe ma voe embannet Lezenn uhelgompezenn ar Golan e 1981. An aloubiñ de facto-se n'eo ket anavezet gant Stadoù all, hag hervez mellad 497 Kuzul-surentez ABU ez eo diavaez lezenn. Hep Uhelgompezenn ar Golan ez eo neuze 3 324km² (3 484km² gant an dour) gorread an distrig.\nEured Kana zo un darvoud meneget en Testamant Nevez ha kentañ burzhud Jezuz Krist, pa droas an dour e gwin.\nKontet eo en Aviel Yann.\nAr Werc'hez Vari pe an Itron Varia eo an anv a reer e brezhoneg, hervez doare ar gristenien, eus Mari (diwar an hebreeg Miriam), mamm Jezuz a Nazaret, an den a zo kontet e vuhez er Pevar Aviel.\nPa voe dougerez e oa kefrisa da Jozeb, hag e oa gwerc'hez.\nHervez ar relijion gristen e wilioudas hag e oa bepred gwerc'hez, evel a oa bet kemennet gant an arc'hael Gabriel d'an deiz anvet Gouel Maria Veurzh, pe Gouel ar C'heloù Mat. Krouet e oa bet ar bugel gant ar Spered Santel.\nE skridoù koshoc'h e voe meneget e oa Joachim hag Anna a oa tad ha mamm dezhi.\nJozef (Testamant Nevez)\nJozef Nazaret, pe Jozeb, pe Sant Jozef, eo pried ar Werc'hez Vari en Aviel, ha tad-mager Jezuz.\nN'eo ket ken brudet hag e wreg, met kavout a reer un delwenn pe ur werenn-livet anezhañ en tostik holl ilizoù Breizh. Kalvez e oa eñ eus e vicher, o chom e Nazaret .\nAr Mabig Jezuz eo an anv roet e brezhoneg da Jezuz Nazaret pa oa bugel, hervez ar relijion gristen.\nMari (diwar an hebreeg Miriam), eo anv mamm Jezuz a Nazaret, an den a zo kontet e vuhez er Pevar Aviel.\nPa voe dougerez e oa kefrisa da Jozeb.\nNazaret pe Nazareth a c'hall ober dave da:\nNazaret, en Douar Santel, bremañ en Israel, ma voe desavet Jezuz hervez an Aviel, anv orin an darn vrasañ eus ar reoù all.\nPasion Jezuz a vez lavaret eus an holl boanioù a c'houzañvas Jezuz Nazaret a-raok mervel, hervez an Aviel, Aviel Yann dreist-holl.\nLivet eo bet ar Basion pe pennadoù anezhi gant arzourien a-leizh, evit an ilizoù ha manatioù adalek ar Grennamzer.\nAr Senhor do Bonfim zo un anv roet da Jezuz Krist e portugaleg, da enoriñ e c'horroidigezh.\nTestimonium Flavianum eo an anv a vez graet eus un testeni skrivet diwar-benn Jezuz Nazaret gant an istorour yuzev Flavius Josephus e dibenn ar c'hentañ kantved.\nAn Tiegezh santel, pe ar familh santel eo an anv roet d'an tiegezh a oa ennañ Jezuz hag e dud, Mari ha Jozef. Roet eo da skouer d'an holl diegezhioù gant an Iliz katolik .


Trede levr - XXIII - Wikimammenn\nTrede levr - XXIII\n◄ Red eo kaout sonj euz a holl vadelesiou Doue Trede levr - XXIII Arabad eo d’e-omp klask gouzout buez ar re all ►\nWar beder zra ze hag a zigas eur peoc’h braz enn ene.\n1. — Jezuz-Krist. — Va map, me a ziskouezo breman d’e hoc’h hent ar gwir beoc’h, hent ar gwir frankiz a galoun.\n2. — Ann ene mad. — Grit ar pez a livirit, Aotrou, rak ho komziou a ra vad d’am c’haloun klevet anezho.\n8. — Jezuz-Krist. — Va map, diskit ober ar pez a fell d’ar re all, kentoc’h evit ar pez a fell d’e-hoc’h hoc’h-unan. Ra vezo gwell gan-e-hoc’h kaout nebeutoc’h eget muioc’h a vadou. Klaskit bepred al leac’h izela, klaskit beza izeloc’h evit ann dud holl. Pedit bepred evit ma vezo great penn-da-benn enn-hoc’h ha gan-e-hoc’h ar pez a fell da Zoue ; n’ho pezet ken c’hoant all e-bed. Ann hini a ra er c’hiz-ze, hen-nez a gerz enn hent ar peoc’h.\n4. — Ann ene mad. — Aotrou Doue, ho kenteliou, hag hi berr, a zo enn-ho meur a dra mad ha santel. Ho komziou, hag hi nebeut anezho, a zo leun a skiant ha mad da rei frouez e-leiz. Ma oufenn ho miret e-leal, ne ve ket ken eaz d’ann enkrez staga ouz-in.\nRak ken aliez gweach m’am euz nec’h ha poan, ec’h anavezann ervad n’em euz ket heuliet ho kenteliou. Evid-hoc’h-hu a zo pep tra enn ho kalloud, evid-hoc’h-hu ne c’hoantait nemet mad hon ene, ra blijo gan-e-hoc’h kreski ho kras enn-oun, evit mac’h hellinn ober ar pez a zeskit d’in, ha kas da benn va zilvidigez.\nA-enep ar gwall sonjezonou.\n5. — Aotrou, va Doue, na d-it ket diouz-in, deut d’am skoazia hep dale, rak em enep ez euz savet kalz a zonjezonou goullo, ha va ene a zo enkrezet gant eur spount braz. Penaoz ec’h hellinn-me mont dibec’h a-dreuz d’ann enebourien-ze ? Penaoz ec’h hellinn-me trec’hi anezho ?\nMe ielo enn ho raok, eme ann Aotrou Doue ; izelaat a rinn ar re vraz war ann douar. Digeri a rinn ann doriou a zo prennet war-n-hoc’h enn ho toull-bac’h, dizolei a rinn d’e-hoc’h ann traou ar re guzeta.\nGrit, va Doue, e-c’hiz ma livirit, ra dec’ho dira-z-hoc’h kement sonjezon fall a zo. Va holl c’hed em poaniou, va dizoan vrasa eo en em deurel etre ho tivreac’h, en em fisiout enn-hoc’h, ho pidi a greiz va c’haloun ha gortoz hep klemm ma plijo gan-e-hoc’h dont da rei frealz d’in.\nEvit goulenn digant Doue ar gwir sklerijen.\n6. — O va Jezuz, c’houi a zo mad, roit d’in gwir sklerijen ann ene ha pellait dioc’h va c’haloun ann holl devalijen a zo enn-hi. Dalc’hit oc’h stroll va menosiou fall ha kasit da netra ann temptasionou a zeu da stropa enkreziou ouz-in.\nStourmit stard evid-omp ha trec’hit al loened fall-ze, me lavar ar c’hoantegesiou a douell ac’hanoun, evit ma vezo ar peoc’h em c’haloun dre ho kras, hag evit ma tregerno al lez santel, da lavaret eo ann ene glann, gant ho meuleudiou e-leiz anezho.\nGrit d’ann avel ha d’ar barr-arne plega d’ho kourc’hemenn. Livirit d’ar mor : Bez sioul ; ha d’ann avel fall : Tao ; ha rak-tal ne vezo trouz e-bed. Digasit ho sklerijen hag ho kwirionez da skleraat ann dud, rak me vezo eunn douar fraost ha difrouez, ken na vezinn sklereet gan-e-hoc’h\n7. — Skuillit, Aotrou, ho kras war-n-oun, skuillit glizen ann env em c’haloun, likit dour ar feiz da redek evit doura ar bed hag he lakaat da rei frouez mad, frouez euz ar re wella.\nRoit nerz d’am ene a zo gwasket gant beac’h va fec’hejou, grit na c’hoantainn tra all e-bed nemet traou ann env ; grit m’am bezo glac’har pa droio va spered oc’h traou ann douar, goude beza bet ann dudiou a zo enn euruzded a bado da viken.\n8. — Tennit ac’hanoun war-zu enn-hoc’h, pellait ac’hanoun dioc’h kement frealzidigez ar bed kollidik-man, rak kement tra a zo krouet n’int ket evit rei d’am c’haloun peoc’h ha frealzidigez a-walc’h.\nStagit ac’hanoun ouz-hoc’h gant liammou ar garantez a bado da viken, rak c’houi hep-ken a zo a-walc’h d’ann hini ho kar, hag hep-z-hoc’h ann holl draou ne d-int netra.\nProfeded zo e bro Israel hag a lavar d’ar bobl e Jeruzalem e vezo gwelet ar peoc’h o tont ; evelato n’euz peoc’h e-bed, eme ann Aotrou Doue. Profeded a zo ivez e-touez ann dud, Profeded hag a lavar d’ar re a heul lezennou ar bed : gwelet a reot ar peoc’h o tont. Ar peoc’h-ze, war ho menoz, a zo oc’h heulia plijaduresiou ar c’horf, oc’h heulia stambouc’h ha gwall-ioulou ar galoun ; ar peoc’h-ze ne vez gwelet nemet a ziabell, o veza ma’z eo easoc’h a ze touella ar re a glask anezhan. Evit ar re ziveza-man, pa vezont o vont da dizout ar peoc’h a glaskont, neuze e tec'h ar peoc’h-ze pell diout-ho evel eunn huvre pa zihunont ; Ann neb a zo sioul ha glann he galoun, hen-nez hep-ken en deuz ar gwir beoc’h. Bez’ ema o trec’hi ar gwall-ioulou, n’ema ket oc’h heulia anezho. El lec’hiou distro, er c’hargou izel a zo disprizet gant ann dud eo ema dreist holl ar gwir beoc’h.\nAnn den, seul izeloc’h e vez he galoun, seul vrasoc’h a ze, seul welloc’h a ze e vez ar gwir beoc’h enn he ene. Hag evit gwir, petra ve evit rei beac’h d’ann hini ne c’hoanta netra hag a oar ne hell netra anezhan he-unan ? Piou en defe gwarisi oc’h ar stad izel a ra d’ezhan beza euruz enn-hi ? Evelato, nag hen zo braz ann hini a gar euz a greiz he galoun beza ken izel se ! Ann Elez a zell out-han gant karantez, ha Doue a ro d’ezhan he vennosiou euz a greiz ann envou.\nAotrou, va Doue, deut d’am skoazia. Plijet gan-e-hoc’h mouga enn-oun stambouc’h ar galoun, hag e teuio neuze ar peoc’h em ene. Grit mac’h hellinn lavaret a wir galoun evel ar roue David : Gwell eo bet gan-en beza ann diveza e ti va Doue, eget choum e-touez ar bec’herien : Elegi abjectus esse.\nAdtapet diwar « https://br.wikisource.org/w/index.php?title=Trede_levr_-_XXIII&oldid=89255 »\nKemmoù diwezhañ degaset d'ar bajenn-mañ d'an 7 Gou 2016, da 13:50.


Taouarc’hegi Breizh, un ekosistem desachus | Becedia\nTaouarc’hegi Breizh, un ekosistem desachus\nMan-taouarc’h La Pylaie\nAozer : José Durfort - Bernard Clément / Du 2021\nTaouarc’hegi mantaouarc’hek Breizh zo anezhe ur seurt ekosistem hag en em sav e-unan. Ar man-taouarc’h a gempenn o endro evel pa vehent ijinourezed, ken ne zegemer an endro-se nemet plant ha loened ispisializet-meurbet. Neoazh emañ ar mod-se da vont en-dro e dalc’h an niver a zour a vez a-hed ar blez. An dizourañ pradeier eo, da gentañ-penn, a ziskar an ekosistem-se hag a lak en arvar spesadoù arouezius ar bed desachus-se. N’eo ket ne vern peseurt spesad a c’hell dont e seurt tachadoù ! Evit o gwarantiñ eh eus bet lakaet e plas meur a vod da zerc’hel ar lec’hioù-se en o stad.\nLec’hioù ma vez diskonfort ar vuhez\nLeun-chouk eo ar metoù a zour, ha diàr-se n’eus ket kalz a oksigen.\nAn diaezhennañ diàr an daouarc’heg, ha tout ar plant, ar man-taouarc’h en o mesk, é c’hweziñ ken-ken, a ra d’an temperadur izelaat ha n’eo ket ral e vehe hennezh tost da 0°C e penn kentañ ar mintiniad, ha pa vehe e-kreiz an hañv !\nTreñk-mat eo an daouarc’heg (pH : 4,0 da 4,5), kresket e vez c’hoazh an treñkder get ar plant o-unan (pH : 3,5), ar man-taouarc’h hag ar brug en o mesk. Ne vez ket kalz ag an elfennoù magus azot ha fosfor da dapout, nag a vagadur dre vras, graet e vez « oligotrofek » ag ar lec’hioù paour-se. Ouzhpenn-se, get ar plant e vez produet molekulennoù hag a ya a-enep oberiantiz flora ar bakteri.\nLec’hioù-annez ha kumuniezhoù biologel\nUr lec’h-annez ag ar re heverkañ eo ar gumuniezh tro-dro ar Milad-bihan (Narthecium ossifragum). Ur merk eo ag an taouarc’hegi minerotrofek (diàr ur gwiskad dour e-dan an douar) a-rez tor a gaver e Breizh. Erc’h-ar-geunioù-delioù-moan (Eriophorum angustifolium) a weler gwezhavez o fennoù kotoñsek er lec’hioù-se. Souezhus eo liv roz-kig Sphagnum subnitens enne ivez.\nTouch d’an annez-se, setu kumuniezh ar Brug-kroaz (Erica tetralix), ar Brug-ruz (Erica ciliaris) hag ar lann-brezhonek (Ulex gallii) ; ar re-se a gaver ivez er lanneier mouest, nemet aze e kaver a bep seurt man-taouarc’h glas, ruz, ha melen en o zouezh.\nMerket e vez ar gwernioù uhel diàr glaveier (ombrotrofek) get kumuniezh ar Brug-kroaz (Erica tetralix) Brug-kroaz hag Erc’h-ar-geunioù-gouhinek (Eriophorum vaginatum). Man-taouarc’h-Magellan (Sphagnum magellanicum) a ya d’ober moudennoù ruz d’an hañv ; enne e vez gwelet Glizheolez-delioù-ront (Drosera rotundifolia). An annez taouarc’husañ eo ag an holl daouarc’hegi, ha neuze ar gwellañ « puñs-karbon padus » en hor broioù-ni. N’eus nemet get dour-glav e vez maget an annez-se, hag a zo techet d’en em zistagañ a-zoc’h e endro, a-dal ma vez stank ha plaen a-walc’h glaveier ha brumennoù.\nUn nebeut taouarc’hegi diàr glaveier àr lein tosennoù zo er Menezioù Arre a denn d’ur rummad taouarc’hegi dreist-atlantel, kavet stank e kornôg bro Iwerzhon ha gwalarn bro-Skos, an taouarc’hegi-golo pe « blanket bog » (rak goloet e vez an torosennadur gete er c’hornadoù glavek-se). Dre ma kosha kumuniezhoù an taouarc’hegi e vez stankoc’h ar Brug-balan enne (Calluna vulgaris), livioù teñval dezhe d’ar gouiañv, ha teskadoù sklaer ar Boulvroen-taouarc’h (Trichophorum germanicum).\nKreskiñ a ra an niver a spesadoù plant pe loened e-kreiz an taouarc’hegi pa vez savet, en ur mod naturel pe abalamour da vab-den, annezoù bihan ha dispar evel ar poulladoù-dour get Lin-raned-munut (Utricularia minor) ha Man-taouarc’h-pintek (Sphagnum cuspidatum). Àr an taouarc’h noazh, dourasennek, e vev ur gumuniezh get Rinkospor-gwenn (Rhynchospora alba) ha Man-taouarc’h La Pylaie (Sphagnum pylaesii) peotramant ur gumuniezh get Teod-melen-ar-geunioù (Pinguicula lusitanica) ha Gleizh-taouarc’heg (Anagallis tenella).\nLies-mat, e griziennoù an taouarc’hegi e vez kavet koadeier taouarc’hek get Bezv-louet (Betula pubescens) hag Haleg-skouarnek (Salix aurita), a zo ar Man-taouarc’h glas a-hed ar blez (S. squarrosum, S. fimbriatum) spesadoù arouezius anezhe. Ne vez ket dibaot ar Raden-dour (Osmunda regalis), hollgaer, enne. Reed (Myrica gale) a gaver a-boblañsoù ec’hon e gwernioù zo, àr un dro get Flach (Molinia caerulea) a vez start ha fatikus d’an den kerzhet etreze abalamour d’o zorkadoù uhel ! Pasapl a gumuniezhioù biologel mouest, evel ar lanneier, ar pradeier paour (oligotrofek), ar flourennoù get plant uhel, peotramant c’hoazh ar geunioù izel get Pempdelienn-ar-geunioù (Potentilla palustris) : sed aze skouerioù c’hoazh a liesseurted ar lec’hioù taouarc’hek.\nAr Man-taouarc’h, man hag a sav traoù\nStumm ar plant-se, o gwiadoù diabarzh, o monet en-dro fiziologel a ra anezhe ur strollad man efedus-tre en o mod da vevañ. E dalc’h gete emañ kalon buhez an taouarc’hegi treñk.\nEn del eh eus kelligoù treuzwelus hag a ya en-dro evel kement a bicher-dour ; seurt spoueennoù eo ar man-taouarc’h neuze, a ya ar mas anezhe, pa vezont leun a zour, da vout etre 20 ha 30 gwezh ar mas anezhe pa vezont sec’h ! Tapout a reont an dour-glav hag er lonkañ a reont dre gapilarelezh, ha get an dour-se en o gwiadoù e c’hellont chom en o sav. Kompren a reer perak e varvont pa vez dizouret an taouarc’hegi !\nAr gwiadoù-se karget a zour a zo anezhe tuellennoù ma vez dalc’hmat ionoù é vonet hag é tonet dreze. Tapet e vez ar c’hationoù (Ca++, Mg++) get ar man-taouarc’h ha laosket protonoù da achap, ken e teua an diavaez da vout trenkoc’h (pH : 3,5). Ouzhpenn an dra-se c’hoazh e vez produet get ar man-taouarc’h, pa vezont e barr o buhez, molekulennoù antiseptek hag a lak oberiantiz ar bakteri da zifonnaat. Abalamour d’an diouer-se a oberiantiz biologel, pe iperoligotrofiezh, e vez lonket muioc’h a garbon c’hoazh get un daouarc’heg. Diàr tout an abegoù-se n’eus nemet un toulladig boudoù ispisializet-meurbet, evel ar plant kigdebrer, a-gement a c’hell chom bev e seurt lec’hioù.\nDiv drederenn ag ar spesadoù man-taouarc’h er Frañs a c’heller gwelet e Breizh, da lâret eo 23 spesad (Durfort, 2007). Ar mod m’o c’haver en un daouarc’heg a vez hervez an niver a zour en douar a-hed an amzer, ar sklêrijenn (ar re c’hlas en disheol hag ar re livet e-dan an heol), hag hervez oad an annezoù. Da skouer e vez merket get ar man-taouarc’h livet (S. magellanicum, S. rubellum, S. capillifolium) ar stadoù ombrotrofek diazezet, ar re daouarc’husañ.\nEh omp é tihan gwelet penaos e vez kontrolet o endro get ar man-taouarc’h, lod ag ar plant e penn ar jeu en taouarc’hegi. Rekis eo anzav n’eo ket un ebat bevañ en ur lod gete ! Ar plant kigdebrer, int, a zeua da benn memestra.\nBetek pevar spesad a gaver e taouarc’hegi Breizh : ar Glizheolez (Drosera rotundifolia et D. intermedia, Glizheolez-delioù-ront ha Glizheolez-delioù-hir), Teod-melen-ar-geunioù (Pinguicula lusitanica) hag ar Lin-raned-munut (Utricularia minor).\nAr re-mañ diwezhañ hepken a dap preizhoù en ur mod oberiant, Àr-bouez beolioù a vez leuniet ha skarzhet a bep eil, e vez tapet gete loened bihan evel an dafnied. Pejoù pegus zo get an tri spesad arall, desachus. Goude bout bet tapet hep tamm oberiantiz a-berzh ar blantenn, e vez an amprevan e-unan, pa glask mont er-maez ag an toull-trap, é lakaat brec’helloù an delienn da serriñ àrnañ. Sukoù-koazhañ pe añzimoù skuilhet neuze a ra d’ar proteinoù cheñch, ha da vout lonket e-dan kiz treñkennoù aminet, peadra da gempouezañ an diouer a azot hag a fosfor dibar d’ar lec’hioù-se.\nAr plant emdroet arall en em ra doc’h ar meteier-mañ evel spiset en teuliad gouestlet d’ar lanneier.\nLoened, ur lec’h hag a blij dezhe pe ar lec’h nemetañ a chom dezhe ?\nN’eus bronneg ebet a-gement a vehe stag d’an taouarc’hegi get man-taouarc’h, ha dezhe hepken, nemet ar minoc’hed-dour (Neomys fodiens) ; ha c’hoazh, nend eo nemet e lec’hioù-annez ispisializet en taouarc’hegi e vezont kavet. E-mesk an evned, ar sidaned-prad hepken a blij dezhe gober o neizh àr ur bitad man-taouarc’h. Ar glazard viviparus (Lacerta vivipara) zo unan ag ar stlejviled skoueriusañ ag an taouarc’hegi ; ur spesad uibevc’haner eo, da lâret eo e vez dalc’het an uioù e korf ar vamm goude dezhe bout bet frouezhusaet, ha ne vezont dozvet nemet pa vez prest ar re vihan da ziskloriñ. Aesoc’h evel-se stourm doc’h yenion an taouarc’hegi. Un tamm memes mod a vez graet get ar wiber-voutin (Vipera berus) a vez kavet er memes lec’hioù. E-mesk an amfibianed e vez gwelet, ur wezh an amzer, falc’herigoù-rous (Rana temporaria), sourded-dour palvezek (Triturus helveticus) ha sourded-dour marellek (Triturus marmoratus) e poulladoù ha poulladigoù dour an taouarc’hegi. Ne vez ket kavet pesked en taouarc’hegi get man-taouarc’h.\nEr memes keñver, ne gaver ket kalz a spesadoù divellkeineged stag doc’h ar lec’hioù get man-taouarc’h en ur mod strizh. Mes pasapl a spesadoù a vev e mikrolec’hioù-annez an taouarc’hegi hag ar lanneier mouest. Touch-ha-touch e vez lies ar meteier-se e Breizh, gwir eo, evel ma skriv Emmanuel Holder en e levr Landes vivantes : deskrivet e vez an taouarc’hegi ennañ just kement èl ar lanneier. An dour dizolo en-dro d’an taouarc’hegi hag enne eo, kentoc’h, a zegemer an divellkeineged-se.\nEtre an 2 000 spesad bet kavet get ar GRETIA ha Philippe Fouillet (in Durfort, 2007), menegomp e-mesk an Nadozioù-aer, ar Simpetrom du (Sympetrum danae), e-mesk ar Balafenned, ar Miloer (Heteropterus morpheus), hag e-mesk ar c’hevnid, dolomed-ar-geunioù (Dolomedes fimbriatus) ; hennezh diwezhañ, àr c’hed àr vord ar poulloù treñk, a jiboes àr lein an dour, mes splujañ a ra en un taol herr evit tapout e breizhoù.\nEkosistemoù gwarantet hiniv-an-deiz ?\nUr mirva naturel broadel (RNN) : ar Vaeneg (Brenniliz 29) ; tri mirva naturel rannvroel (RNR) : Lanneier ha gwernioù Groñvel (22), Lanneier ha taouarc’hegi ar C’hragoù hag ar Vergamm (Ar C’hloastr-Plourin, 29) ha Lanneier, pradeier ha lennoù Plounerin (22) : setu an tachadoù gwarantetañ. D’ar re-se e ranker ouzhpennañ ar lec’hioù gwarantet dre un Diferad-prefed evit gwareziñ ar biotopoù (APPB) evel hini gwantenn uhel ar Maendi (29). Labourat a ra pemp departamant Breizh, dre bolitikerezh an Tachadoù naturel kizidik (ENS), evit gwarantiñ un toullad lec’hioù taouarc’hek. Kadarnaet e vez ar gwarantiñ pa vez enskrivet ur lec’h àr roll Natura 2000, ha kenkoulz pa vez meret ar lec’h get ur gevredigezh, evel mirvaoù biologel a vez graet àr o zro get Forom Kreiz Breizh Endro peotramant Breizh Vev, e-touezh re arall.\nMeret e vez tout an tachadoù-se dre lakaat e pleustr steuñvoù-merañ a zo o fal kentañ gwarantiñ ar spesadoù hag ar lec’hioù-annez.\nDurfort J., Les tourbières de Bretagne, Mèze, Biotope, coll. Les Cahiers naturalistes de Bretagne, 2007, 176 p.\nHolder Emmanuel, Landes vivantes. À la découverte d’un milieu naturel breton, Spézet, Coop Breizh, 2015, 208 p.\nManneville Olivier, Vergne Virginie, Villepoux Olivier, Le monde des tourbières et des marais, Delachaux et Niestlé, 2006, 320 p.\nAUTEUR : José Durfort\nBotanist hag arbennigour àr ar man-taouarc’h a-c’houde 1992, briologour (arbennigour àr ar man) a-c’houde 2004, da gentañ-penn en ur gevredigezh evit gwarantiñ an natur e Kreiz-Breizh, ha botanist àr e gont a-c’houde 2005.\nLabourioù : savet en deus renabloù plant, kartennoù struj, kaset da benn studiadennoù skiantel àr mererezh tachadoù naturel, dreist pep tra àr lanneier ha taouarc’hegi Breizh. Skriver pennañ ar C’haier Naturour Breizh « Taouarc’hegi Breizh » (2007).\nPennad bet savet gant Bernard Clément, Doktor war ar skiantoù ha mestr-prezegenner (war e leve) war ekologiezh ar plant e Skol-Veur Roazhon 1. Kaset en deus bet enklaskoù diwar kennerzh ar plant an eil re gant ar re all ha war buhez ekometoù al lanneier, an taouarc’hegi hag ar geunioù. Prezidant ar GET eo ivez (Strollad Studial an Taouarc’hegi).


Skeuliadur tonennel - Wikipedia\nEr yezhoniezh e vez implijet an termen skeuliadur tonennel (saoz.: Tone terracing) war dachenn ar fonetik hag ar fonologiezh evit komz eus un doare diskennred tonennel ma'c'h a war izelaat live an tonennoù da heul an eil war-lerc'h eben.\nKemmañ a c'hell live an hevelep tonenn ar-hed ar gomz, o vont war izelaat atav, betek ma n'hall ket diskenn pelloc'h war kromenn live ar gomz ha neuze e krog en-dro live ar gomz war an live diazez adarre.\nKavet e vez stank ar skeuliadur tonennel e-touez ar yezhoù komzet en Afrika ar C'hornôg dreist-holl.\nKavet e vez daou doare skeuliadiadur tonennel diazez e-touez yezhoù ar bed: diouzh un tu ec'h a live an holl donennoù war diskenn tamm-ha-tamm an eil war-lerc'h eben evit ma van an hevelep diforc'h live kenetreze atav hag en degouezh-mañ e ranker kregiñ e-dro adalek al live gomz boutin ur wezh tizhet al live izelañ m'eo gouest da distagañ an hini a zo o komz; diouzh a tu all, avat, e van live an donenn izelañ war live izelañ vouezh an hini a gomz keit ha ma'c'h a luve an tonennoù all war diskenn tamm-ha-tamm ha neuze ec'h a war dostaat an diforc'h live kenetreze hag en degouezh-mañ e ranker kregiñ e-dro adalek al live gomz boutin ur wezh ma teu re dost live an eil tonenn ouzh eben evit gallout o diforc'hañ.\nAlies a-walc'h eo an donenn izela a hini a zo kiriek d'an diskennred ha levezonet e c'hell bezañ gant ar skeuliadur tonennel pe an holl tonennoù da heul pe c'hoazh an holl tonennoù nann-izel da heul nemetken.\nLuzietoc'h eo mont-en-dro ar skeuliadur tonnnel e twieg komzet e Ghana, ganti teir zonenn: "uhel", "kreiz" (pe "etre") hag "izel" ha gallout a ra kregiñ ur ger bennak gant ur silabenn merket gant an donenn uhel pe gant an donenn izel. Evel ma c'hoarvez e meur a yezh all implijet gante ar skeuliadur tonennel, e twieg e krog hag e van un donenn izel e live izelañ mouezh an hini a zo o komz. Goude un donenn izel e tiskenn live un donenn uhel.\nC'hoarvezout a ra an diskennenn donennel ivez etre div donenn greiz. Ha nueze e c'heller lâret ec'h eo un donenn uhel n'eus forzh peseurt tonenn gante an hevelep live hag un donenn uhel pe un donenn greiz araozi ha izeloc'h emañ atav live un donenn greiz evit un donenn uhel pe c'hoazh un donenn greiz araozi. Bewezh ma degouezh un donenn izel pe un donenn greiz e vez lakaat da diskenn live an tonennoù uhel pe uheloc'h da heul en un doare hollek betek tizhout all live izelañ hervez mouezh pep hini ha neuze e ranker kregiñ en-dro adalek al live diazez.\nTaolenn 1. Skeuliadur tonennel e twieg gant tonennoù kreiz renk-ouzh-renk (uhel pe izel a rank bezañ an donenn gentañ)\nsilabenn 1 :\nsilabenn 2 :\nsilabenn 3 :\nTaolenn 2. Skeuliadur tonennel e twieg gant tonennoù uhel ha tonennoù kreiz an eil re war-lerc'h ar re all\n(kreiz) kreiz uhel\nTaolenn 3. Skeuliadur tonennel e twieg gant tonennoù uhel ha tonennoù izel an eil re war-lerc'h ar re all\n(izel) izel izel\nPa seller pizh ouzh an taolennoù 2 ha 3 e komprener pegen diaes e c'hell bezañ evit un den bet desket an twieg ganti da eil yezh ober an diforc'h etre an heuliad "uhel-izel-uhel" hag "uhel-izel-uhel".\nAdtapet diwar « https://br.wikipedia.org/w/index.php?title=Skeuliadur_tonennel&oldid=1529323 »\nKemmoù diwezhañ degaset d'ar bajenn-mañ d'an 4 Her 2013, da 19:34.


Setu aze an dud a zo war ar Goulmig, setu al laeron-vor emaon o vont da gontañ deoc’h o buhez.\nBretoned int holl, ganet int war-dro Landreger ha Lannuon.\nGwelet a raimp anezho en tavarnioù, pa vezo fall an amzer, pe pa vezo graet ur veaj vat, ha gwelet a raimp, en darvoudoù a zegouezhas ganto, ez int Bretoned a galon, tud hag a gar o Bro Breizh dreist pep tra.\nGoude bezañ beajet a-bell hag a-dost, goude bezañ gwelet meur a damm amzer fall war ar morioù rust, e welomp anezho un deiz eus miz Genver o stourm adarre ouzh an avel dirollet du-se war-dro Sant-Maloù.\nE oant o tizreiñ eus ur veaj, bet e oan war-dro Dukark, mes pa zegouezhjont e bae Sant-Mikael, un avel diroll a c’hwezhas en un taol-kont diouzh ar C’huzh-heol.\nPa welas e oa amzer fall o vont da ober dezhañ un dro lous, ar c’habiten a roas urzh d’ar sturier da leviañ al lestr war borzh Konk-Gall1.\nEno ar Goulmig, er gwasked, a chomas adarre plom en he sav.\nAr vartoloded, glebiet o dilhad gant an tarzhioù-mor, a ziskennas e goueled al lestr evit lakaat dilhad sec’h, ha Bimbao a roas dezho bep a vanne mat a win-ardant evit tommañ d’o c’hof.\nFistoulig, a-benn ur pennadig goude, a savas war ar pont evit gwelet peseurt ardoù a rae an amzer.\n– Krediñ ’ran, emezañ d’ar c’habiten, savet ivez war ar pont, ne vezo moien ebet deomp da dec’het kuit ac’hann hiziv, rak an avel a zo troet fall, ha kreñvaat atav a ra, evel a welit.\n« Evidon-me a gred eo gwelloc’h deomp chom amañ da evañ bep a vanne muioc’h a lagout, eget mont da evañ dour sall eus ar mor, ha marteze zoken da lezer hor buhez er sailh bras.\n– Te, Fistoul daonet, a zo adarre o kaozeal evit da sac’h, neketa ! Ha bremañ pa zo ur banne en da gof, e karez gwelet an eil dindan da fri !\n– O kabiten ! Gwelloc’h eo ganin lakaat an eil em c’hof ivez, eget lezer anezhañ dindan va fri ! »\nAr vartoloded all savet war ar pont, a c’hoarzhe o klevet Fistoulig o respont e-giz-se d’ar c’habiten...\n– Alo, ma ! Gwelet a ran e washa an avel, hag ez eo kollet an devezh evidomp; koulz all, ur veaj vat ha tenn ho peus graet, ha pediñ Doue a c’hellomp peogwir ez omp er-maez a zañjer adarre ur wech all.\n– Ya sur ! Evidon-me, a lavaras Fistoulig, a soñje din e oa graet an traoù deomp en taol-mañ.\n– Ma ! Ma ! A-walc’h war ar poent-se ! Lakait ho tilhad brav, paotred, hag ez aimp da dañva ar chistr da di Soazig al Luch.\n« Te avat Sikraouig a chomo da ziwall al lestr ha da ober koan deomp a-benn ma vezimp dizro emberr etre seizh hag eizh eur.\n– Ma ! Eme Fistoulig, me zo prest da vont, kabiten.\n– Te, kozh marmouz a vez prest atav !... Evelkent n’ez pezo ket hardizhegezh da zont d’am heul-me gant ur bragoù toull war bennoù e zaoulin hag e lec’h all, ha gant ur roched fank brein.\n« Alo paotr ! Klask dilhad all, pe kerzh da gousket, ha desk ez eo ret bezañ gwisket ken dereat da vont e-touez an dud, dindan boan da vezañ kemeret evit ul laer pe da vihanañ ur c’hlasker-bara.\n« Hastit buan, ha pa vefoc’h kempennet ez aimp en hent.\n... A-benn ur pennadig goude, ar c’habiten Bimbao hag e vartoloded a gemere an hent evit mont da vourk Konk-Gall. Kanañ a raent a-bouez o fenn o pignat eus ar porzh e kêr.\nKoulskoude, Sikraouig chomet el lestr n’en deus ket a c’hoant da ganañ, teñval eo e benn, abalamour ma’z eo gourc’hemennet dezhañ chom eno.\nDiaes-bras e kav chom war-lerc’h e genseurted, rak allas ! Mat e kav e vanne lagout, hag e voued eo mont da aveliñ e benn.\nKoulskoude, sentiñ a ra, rak gouzout mat a ra n’eo ket gwall denn e labour el lestr, hag alies e vez gourvezet un tammig en e wele, e-keit ha ma klev e genseurted o strakal o daouarn kropet gant an anoued, o plegañ hag o tisplegañ al lien evit stourm ouzh an avel diroll.\nEn em reiñ a ra eta holl da volontez e vestr, hag ec’h en em laka da beilhat un nebeut avaloù-douar a-benn koan.\nKoulskoude, war-dro c’hwec’h eur diouzh an abardaez, pa voe echuet gantañ e labour vrasañ, ha lakaet an traoù da boazhañ war an tan glaou, Sikraouig a deuas ur soñj en e benn :\n– Ma ! a lavaras outañ e-unan, ar re all a zo aet e kêr da ober fest ar vastrouilh me gav din avat ne ve ket kalz falloc’h din ober ivez un tammig lip-e-bav eget na deo da Fistoulig.\n« En deiz all em boa gwelet ar Peul o kuzhat ul litrad hini melen e strad al lestr, mont a ran da welet hag atav emañ eno.\nKerkent Sikraouig a elum ur pennad goulou rousin hag a ziskenn e strad al lestr. Kuzhet mat-mat en ur c’horn-tro, e kav ur voutailhad gwin-ardant. Sevel a ra d’an nec’h, azezet war ur sac’had glaou-douar, ec’h en em laka da ober ar stal d’an hini melen.\nEvañ a ra un hanter litrad hep distagañ e vuzelloù, hag an hanterenn all a ev goustadik o tebriñ ul lur kig-sall gant ur pikol tamm bara.\nA vihanoc’h eget un hantereur, ar voutailh a oa goullonderet hag ar c’hig-moc’h lonket.\nAr c’heginer neuze en em laka da ganañ ha da gontañ outañ e-unan. Reut e gof evel ur sac’h biniou, ruz e zaoulagad evel daou gef tan, Sikraouig en em ro da gousket, un aval pato hag un tamm kig-sall a-dreuz e veg.\nAr baotred all, pa oant degouezhet e kêr, a c’houlenne an eil ouzh egile da di biv e vijent aet da bredañ.\n– O ! eme Fistoulig, d’an ostaleri vrasañ emichañs. Aotrounez vras eveldomp-ni ne vezont morse gwelet o furchal an toulloù bihan, ouzhpenn, un dizenor e ve deomp mont enno, rak peurvuiañ ne vezont darempredet nemet gant lakizien hag a ve nebeut a voneiz en o godelloù.\n– Alo !, eme Bidoch, Fistoulig a zo adarre e deod fregann, ha war-zigarez ma zo ur pezhig eizh real en e c’hodell, war-zigarez m’en deus lezet e vragoù toull hag e roched fank er gêr, e kav dezhañ ez eo un diaoul a aotrou. Na pebezh pabor !\n– Ma ! Peogwir Fistoulig en deus c’hoant ez afemp d’an otel, deomp !, a lavaras Bimbao.\nAn aotrou Brandu, dimezet da Soazig al Luch, a oa d’ar mare-se o terc’hel e Konk-Gall otel ar Marc’h Gwenn, int-i eo a zegemeras eta ar c’habiten Bimbao hag e vartoloded.\nPrestik goude, ar baotred a oa lakaet da azezañ ouzh un daol gaer, hag ur plac’h yaouank, gwisket e giz ar vro, a deuas da c’houlenn petra a vije servijet.\n– Evidon-me, a lavaras Fistoulig, ar c’hentañ, em bezo ur banne hini melen eus ar voutailh koad.\n– Ba !, eme ar c’habiten, degasit ul litrad kement hag ober.\n– O ya ’vat !, eme ar Peul, ne gredan ket e vefe ouzhpenn deomp, rak me zo sec’h va c’horzailhenn, hag hini ar re all a dle bezañ ivez, kement hon eus kanet o tont amañ. »\nAr plac’h yaouank a deuas trumm gant ur voutailhad gwin-ardant ha peder gwerenn vras.\nPa voe diskarget rez ar gwer, ar baotred a drinkas hag a evas bep a vanne. Neuze Bidoch a lavaras :\n– Kontant e vijec’h, kabiten, da ober un taol kartoù, pevar omp, amzer zo da ober un abadennad.\n– Dav de’i, hag an daou a gollo a baeo ul litrad.\n– Evel-just avat, eme Fistoulig ! Gant an amzer yen-mañ, me ne vez morse re domm va c’hof.\n– Mar kirit, eme ar Peul, Bidoch ha me a yelo deoc’h ho-taou.\n– Aet ! Kerzh an tu all Fistoul, ha lakaomp kalet an daou-mañ. Taol evezh vat, rak ma kollomp, e vezo ret dit boulc’hañ da bezh a eizh real.\n– O daonet avat ! Mar kollan-me, ar re all a vezo tomm d’o lêr ivez, rak me n’on ket un deskard da c’hoari kartoù, ententit ! Mes a-raok komañs, skarzhomp hor gwer.\n– Skarzhañ da werenn, mec’hiog. Bremaik ne weli ket sklaer da c’hoari.\n– Neuze ’ta ! Diwallit mestr, na deufec’h ket da vezañ dall em raok-me.\nPrestik goude ar c’hoari a yae en-dro, hag a-benn ur c’hard eur Bimbao ha Fistoulig o devoa gounezet ar barti.\n– Alo, Peul hir ha Bidoch ruz, eme Fistoul, tennit arc’hant eus ho kodelloù, peogwir hoc’h eus kollet.\n– Sapre togn divalav, eme Bidoch, ma ne vije ket bet ar mestr a-du ganez, ez pije kollet !\n– O selaou ’ta Bidoch, ar c’habiten a oar c’hoari kartoù, mes me zo kalz gwell egetañ c’hoazh.\n– Alo, braller e gloc’h ! Petra ’pezo ?\n– Atav memes tra evit nompas cheñch, eme Fistoulig.\n– Gortozomp ur pennadig, eme ar c’habiten, n’eo ket a-walc’h deomp evañ, ret eo deomp debriñ un tammig ivez. »\nPrestik goude an dimezell yaouank a deuas er sal da c’houlenn petra a vije servijet.\n– Kig-sall zo, eme ar c’habiten.\n– Ya, aotrou, hini poazh a zo.\n– Anduilh zo ivez, eme Fistoulig ?\n– Ya, anduilh mogedet mat a zo.\n– Ma, degasit deomp bep a anduilhenn.\n– Ya, mont a ran da boazhat anezho diouzhtu.\n– Ta ra ta ta ! Eme Bidoch, an anduilh kriz ha yen, a ra vad d’an den, ha ni a gav saouraploc’h anezho e kriz eget p’o devez lezet un hanter eus o druzoni er soubenn.\n– Petra a evfoc’h en ur zebriñ ?\n– Ar gwin ruz a sav d’am fenn, eme Fistoulig, ar gwin gwenn a heug va c’halon, me a evo ur werennad vat a absint, an dra-se a sklêrijenno din va spered.\n– Marmouz fall ! Eme Bimbao, biskoazh, ne oa klevet lavaret e vije evet absint en ur zebriñ !\n– Ma ! Evidon-me n’eo ket ar wech kentañ, hag e kav din e ra din ur vad imperial, gwelet a ran an traoù o treiñ en-dro din, krediñ a ran e vez va spered o nijal e bro an eürusted, p’em befe evet pemp pe c’hwec’h demi.\n– Te zo ur c’hole avat paotr ! Ma ! Ma ! Dimezell, degasit deomp ul litrad absint eus ar gwellañ, ma vezo kaset spered Fistoulig d’ar Baradoz, eme ar c’habiten.\n– Grit deomp bep a vanne kafe hep chik, a lavaras Bidoch, an dra-se zo mat evit lakaat ac’hanomp e trein.”\nKen buan ha lavaret, peder anduilhenn kriz, an uzuilh outo, a voe degaset er sal, peder gwerenn a galopin hag ur voutailhad absint a oa war an daol, ha prestik goude, pep hini a laboure evitañ e-unan.\nN’oa ket c’hoazh echuet ar pred, ma rankas Fistoulig tec’het eus ar sal. Kemer a reas buan hent ar c’hraou kezeg, hag eno e voe ret dezhañ restaol un tamm mat eus ar pezh en devoa debret hag evet.\nAr c’habiten en heulias prestik, hag an daou all pep hini d’e dro.\nA-benn ur c’hard eur goude, ar pemp laer-mor a oa o roc’hal war ur bern plouz e kalatrez Soazig al Luch.\nUn dudi oa o c’hlevet o tiroc’hal evel ur vandenn moc’h-gouez e-kreiz ar c’hoad, n’o dije ket graet muioc’h a drouz.\nKoulskoude war-dro teir eur, Fistoulig dihunet en un taol-kont, a savas.\nAn tan en e gorzailhenn, e teuas d’ar sal, hag e lipas adarre ur werennad absint chomet eno o dilerc’h e lein. Dont a reas neuze da zihunañ ar Peul, hag adarre o-daou e stagjont o muzelloù ouzh ar gwer evit lonkañ bep a vanne all.\nNeuze e teujont o-daou da ganañ ha da zihunañ an tri all a oa chomet kousket.\nPrestik goude e oant adarre o-femp e-barzh ar sal, o lonkañ ar peurrest eus an absint hag eus an anduilh kriz.\nPa voe evet ar c’hafe hep chik, ar c’habiten hag e vartoloded, goude bezañ paeet an ostizez, a yeas en ur ganañ war hent al lestr, an eil o harpañ egile.\nPa voent degouezhet er vagig vihan a oa e ribl ar c’hae evit o c’has betek al lestr bras, ar c’habiten a gouezhas a-stok e gof ouzh kostez ar bank, hag a gignas e dal.\nPa voent war an dour, Fistoulig, o reiñ un taol dorn d’ar Peul, a gollas e dog bravañ, Bidoch a dorras e gorn-butun, hag ar Peul a gignas e fri o stekiñ anezhañ ouzh traoñ Fistoulig.\nMes evelkent o doa ebat oc’h en em gaout er Goulmig, soñjal a rae dezho e oa ar pesked fritet en amann o c’hortoz anezho, ha Sikraouig prest d’o servijañ.\nMes allas ! Ur souezhenn o doa bet, an dud keizh, pa weljont ar c’heginer kozh, astennet gantañ e bevar ibil, o tiroc’hal er gegin.\n– Alo ! Eme ar c’habiten, amañ evel a welan emañ an traoù war an tu gin, mezv ar c’heginer, mezv ar mestr, ha dall ar vartoloded.\n« An ostizez a c’hello c’hoarzhin goap deomp-ni, adarre sur, ne vezo ket re abred !...\n« War gement-se, paotred, n’eus netra da ober nemet mont pep hini d’e wele ha buan. Lezomp Sikraouig e-lec’h m’emañ, pa savo anoued gantañ e tihuno, ma kar, hag e klasko hent e wele.\n« Deomp da gousket, ha warc’hoazh ni a welo petra hon devezo da ober.\nAntronoz vintin kerkent ha c’hwec’h eur, Fistoulig a zihunas, ha gant ar sec’hed en devoa, ez eas da glask dour.\nMes kaer en doa furchal, ne gave takenn.\nMont a reas neuze da zihunañ Sikraouig, a soroc’he atav war leurenn ar gegin, e benn gantañ war ur sac’had glaou-douar, hag ar glaourenn o tont er-maez eus e veg, gwashoc’h eget eus ur velfedenn krogennek.\n– Sav ‘ta, tourc’h daonet ! Dihun ‘ta, leue an Ankou !\nA-forzh da hejañ ha da zihejañ e gorf d’ar c’heginer, e tihunas. Neuze ec’h en em lakajont a-zevri da furchal ar Goulmig evit kaout dour, mes n’oa takenn el lestr.\n– Dec’h, eme Fistoulig, pa oan o vont e kêr, em boa gwelet ur feunteunig vrav, dour enni sklaeroc’h eget daoulagad an naer, ret-mat e vo deomp mont betek eno, rak me zo prest da vervel gant ar sec’hed.\n– Ha me ivez, eme Sikraouig, ha biskoazh em buhez n’em boa graet ken bras sec’hed evel dec’h.\n– Ba ! Eme Fistoulig, evidon-me n’em eus ket a geuz, rak kalz ebat em eus bet ivez. Ha neuze ! M’em eus un tamm sec’hed bremañ, bremaik pa’m bezo evet dour yen, me a vezo adarre pare-klok, ha prest da gomañs ur sac’had all.\nHag ouzhpenn ! Ar mestr a oa mezv ivez, eñ eo a baee tout, ni a eve evel-just.\n– Te Fistoul a zo yaouank c’hoazh, ha ma ‘c’h en em roez er giz-se d’ar boeson, e kolli da yec’hed, da arc’hant, ha pa vezi deuet da vezañ kozh, n’ez pezo na yec’hed nag arc’hant.\n– A ya ‘vat ! Dit-te eo dont da ober skol din ! Te oa kalz mezvoc’h egedon-me. Ro peoc’h d’am fenn, ha deomp da glask dour zo gwelloc’h deomp eget chom amañ da gontañ kaozioù vaen.\n– Ya ! Diskennomp er vagig, kasomp ganeomp ar veli, ha degasomp dour d’ar re-mañ ivez, rak bremaik moarvat pa zihunint, o devezo tapet hor c’hleñved-ni ivez.\n– Kompren, Sikraouig, ar c’habiten en doa graet bimbao dec’h da noz er vag, hag en deus un toull en e dal, ar Peul en deus faoutet e fri kaouenn, Bidoch en doa torret e gorn-butun, ha me am boa lezet va zog da gouezhañ er mor, pa oan o reiñ dorn d’ar Peul.\n– Mat zo graet deoc’h ! Er wech all ne evfoc’h ket kement-se a lagout.\n– O daonet avat, n’eo ket gwin-ardant hepken hon doa evet : ur voutailhad absint a oa lipet ivez da heul, ha bep a anduilhenn kriz hon doa debret.”\nE-keit ma oa an daou-mañ o kontañ, ar vagig en em gavas e ribl ar c’hae : kerkent e tiskennont, hag e stagjont da evañ dour :\n– O ! Eme Fistoulig, nag a vad a ra an dour yen war-lerc’h ur c’horfad boeson.\n– Ma karfe an den kompren ez eo an dour ar gwellañ evaj, ne vefe ket kement a zegouezhioù en tiegezhioù evel a zo, a lavaras ar c’heginer.\n– Ba ! Eme Fistoulig, ma vije ar gwin-ardant ken koulz marc’had evel ma’z eo an dour, ne vije ket evet kement dioutañ evel a vez graet, mes abalamour ma koust arc’hant bras eo ec’h ever dioutañ.\n« Nag a bet tad-familh a zo hag a ro dek gwenneg evit evañ ur banne asambles gant o mignoned, ha gant an arc’hant-se o dije bet dek gwennegad bara da derriñ o naon d’o bugaligoù er gêr.\n– Gwelet a rez Fistoul, e komprenez bremañ petra eo taoler en aner e kontoueroù an ostizien an arc’hant a vije ezhomm anezho evit kaout bara.\n– Ya ! Ya ! Mes kompren a ran ivez ez eo diaes da benn abaoe dec’h vintin, abalamour ne oas ket deuet d’hon heul-ni da aveliñ da dal ha da leinañ e kêr.\n« Ma vijes-te bet deuet, te ‘pije graet evel ar re all, evañ ‘pije graet eveldomp-ni, rak n’out ket evit nac’h, da gorzailhenn a zo war-ziribañs, ha teuziñ a ra an hini melen en da gof.\n– Mes n’eo ket an dra-se eo, Sikraouig : me am eus klevet lavaret ez eo mat ar rigadell hag ar brennig da gas kuit diouzh ar c’hof blaz ar boeson flaerius.\n« C’hoant am eus da ober un droig en aod du-hont, eno e tle bezañ rigadell ha brennig... dont a rez ?\n– Va soñj eo da hini, Fistoulig ! Ya kuzhomp ar velt amañ e-touez ar reier, hag hastomp fonnus mont da glask traoù evit lazhañ an derzhienn a zo en hor c’hof abaoe ar beure-mañ. »\nUn nebeudig goude, ar baotred a oa en aod, Fistoulig e gontell gantañ o tistagañ brennig diouzh ar reier, ha Sikraouig o furchal an traezh gleb, o rigadella.\n1 Kankaven (NgaE)\n‹ C’habiten Bimbao (ar) (03) : Paotred al lestr nevez haut C’habiten Bimbao (ar) (05) : Gavadenn (ur) ›


Kaozeadenn Wikipedia:Wiki-ni - Wikipedia\nur vezh gwelet se en un holloueziadur\nGwir eo, n'eo nemet un tamm fent. Ma welfes ar wikioù gall (fr:con) ha saoz! Ur Rummad:Fent zo, en un nebeud yezhoù. En hon wiki-ni eo treut-ki ha paour-razh, met n'eo ket lous-moc'h. Bianchi-Bihan 12 Mez 2009 da 19:15 (UTC)\nUn tamm fent 'ni eo ken, ha rummataet evel-hen ivez. ne welan ket e pelc'h e c'hellfe bezañ an droug - seul wezh ma ne vez kunjennet na taget den ebet. Neal (Kaozeal) 12 Mez 2009 da 19:58 (UTC)\nN'eo ket ar rummad fent a zo bet taolet ar brall warnañ. Direbech e vefe ar rummad-se ma ne vefe kavet ennañ nemet pennadoù frammet mat, danvez enne war dodennoù a denn d'ar fent. Drol eo alkent soñjal e c'haller meskañ traoù ar seurt-se en o zouez. 'M eus aon n'eo ket pal ar raktres-mañ lakaat an dud da lenn forzh petra. Ur raktres all a vefe da sevel evit an dra-se. Baleer (kaozeal) 11 Ebr 2017 da 22:02 (UTC)\nSavet em eus ur rummad Fent nevez. Bez’ ez eus unan evit ar gumuniezh hag unan evit an holloueziadur bremañ. Baleer (kaozeal) 15 Ebr 2017 da 01:13 (UTC)\nAdtapet diwar « https://br.wikipedia.org/w/index.php?title=Kaozeadenn_Wikipedia:Wiki-ni&oldid=1746007 »\nKemmoù diwezhañ degaset d'ar bajenn-mañ d'an 15 Ebr 2017, da 01:14.


(Adkaset eus Mahāyāna)\nAr Mahāyāna zo ur ger sañskriteg (महायान, mahāyāna, da lâret eo ar "c'harbed bras") a ya da envel unan eus daou skourr pennañ ar voudaegezh hiziv. Ar skol Theravāda eo egile. E sinaeg e lârer 大乘 dàchéng, 大乗 daijō e japaneg, Đại Thừa e vietnameg, ha 대승, dae-seung e koreaneg.\nHervez an hengoun Mahāyāna, "Mahāyāna" a ra dave d'an hent da heuliañ da glask ar sklêrijennadur klok evit mad holl ar boudoù santidik, anvet ivez Bodhisattvayāna, pe "karbed ar Bodhisattva Vehicle"\nDiwan a reas ar voudaegezh Mahāyāna en India hag e-doug an istor e tremenas eus India da vroioù all eus Azia evel Sina, Bro-Japan, Vietnam, Korea, Singapour, Taiwan, Nepal, Tibet, Bhoutan, ha Mongolia. E-mesk hengounioù pennañ ar Mahāyāna hivi emañ ar Zen, an Douar glan, an Tiantai, hag an Nichiren, hag ivez skolioù boudaegezh ezoterek ar Shingon, an Tendai hag ar voudaegezh tibetan.\nAdtapet diwar « https://br.wikipedia.org/w/index.php?title=Mahayana&oldid=1474997 »


Jean-Loup Chrétien - Wikipedia\nJean-Loup Chrétien a zo un ijinour breizhat hag ur jeneral brigadenn en Aerlu gall war e leve. An egoraer kentañ eus Europa ar C'hôrnog kentañ eo bet e 1982. Kemeret en deus perzh e div gefridi soviedel en egor hag en unan all gant an NASA, ajañs ar Stadoù-Unanet evit ergerzh an egor. Tapet en deus ar geodedouriezh amerikan.\n1 Yaouankiz ha stummañ\n3 War e anv\nYaouankiz ha stummañ[kemmañ | kemmañ ar vammenn]\nGanet e oa d'an 20 a viz Eost 1938 er Roc'hell, e Bro-C'hall. E dad Jacques a oa ur martolod er morlu hag e vamm Marie-Blanche Coudurier a rae war-dro an tiegezh. Pa oa bihan ez eas da skol Plouyann (ur barrez a zo bet staget ouzh Montroulez abaoe), ha goude da skolaj Sant-Charlez e Josilin ha da lise Montroulez. Mont a reas da Skol an aerlu e Salon-de-Provence e 1959, e-pad tri bloaz. Tapout a reas eno ur vestroniezh en ijinerezh aerlestrel.\nKomz a ra galleg, saozneg ha rusianeg flour. Torrdimezet en deus diouzh Amy Kristine Jensen en deus bet 4 eus e 5 bugel ganti (unan a zo marv avat).\nUl levier emgann eo da gentañ, e-pad ar bloavezhioù 1960. E 1970 e krog da gelenn e skol Bro-C'hall al levierien (EPNER "École du Personnel Navigant d'Essais et de Réception"). Levier esae eo e bon nijerezioù Istres etre 1970 ha 1977. E penn programm ar Mirage F1 eo etre 1970 ha 1973.\nKefridi PVH (1982) : dibabet eo e touez an daou zen war ar renk evit un nijadenn gall-ha-soviedel e miz Mezheven 1980. Kregiñ a ra da c'hourdonañ e Kreizenn Yuri Gagarin e miz Gwengolo 1980. Goude daou vloaz, d'ar 24 a viz Mezheven 1982, eo bannet Soyuz T-6, Jean-Loup Chrétien, Vladimir Dzhanibekov ha Aleksandr Ivanchenkov en e vourzh. Kejañ a reont gant skipailh egorlec'h Salyut 7, Anatoli Berezovoy ha Valentin Lebedev. Dont a ra ar Breizhad da vezañ an European ar c'hôrnog kentañ en egor.\nKefridi ARAGATZ (1988) : ober a ra e eil nijadenn e bourzh Soyuz TM-7 a zo bannet d'ar 26 a viz Du 1988. Tizhout a ra an egorlec'h Mir asambles gant Alexander Alexandrovich Volkov ha Sergei Krikalev, ha kejal a ra gant skipailh Vladimir Titov, Manarov ha Polyakov dija e bourzh. Kas a reont da benn ur program arnodoù gall-ha-soviedel, en o zouez ul labour er-maez al lestr. Gant se e teu Jean-Loup Chrétien da vezañ an den kentañ n'eo ket na amerikan na soviedel o vont d'an egor, hag an den kentañ n'eo ket soviedel oc'h ober un eil nijadenn e bourzh un egorlestr soviedel. Ar gefridi a bad 24 deiz, 18 eur ha 7 munut.\nKefridi STS-86 (1997) : pleustriñ a ra e-pad ar bloaz 1995 er greizenn egor Johnson e framm ar program ASCAN eus an NASA, an ajañs amerikan. Kemer a ra perzh er gefridi STS-86 (25 a viz Gwengolo - 6 a viz Here 1997) a gej gant an egorlec'h Mir. Padout a ra 10 deiz, 19 eur ha 21 munut.\nE miz Gwengolo 2000 eo skoet gant ur gwallzarvoud a c'hloaz anezhañ kement ha ne vo ket evit nijal en-dro. Labourat a ra bremañ evel eil prezidant ar rann Klask ha Diorren e-barzh Tietronix Software Inc, e Houston e Texas. Krouiñ a ra Tietronix Optics e Lannuon e fin 2002 evit ledanaat an implijoù war an douar. Ezel eo eus Akademiezh an aer hag an egor, kevredigezh ergezherien an egor, kevredigezh an egoraerien european, an American Institute of Aeronautics and Astronautics hag an International Academy of Aeronautics. Kuzuliet en deus ivez prezidant Dassault, ezel eo bet eus kuzul merañ Brit Air.\nWar e anv[kemmañ | kemmañ ar vammenn]\nRoet ez eus bet dezhañ meur a ditl : Haroz an Unvaniezh Soviedel d'an 2 a viz Gouere 1982; degemeriad Urzh Lenin ; Urzh Banniel Ruz al Labour; komandour ar Strollad a Enor ; Marc'heg eus Urzh Broadel an Dellezegezh ; degemeriad Medalenn an Aerlu. Keodedour a enor eus kêr Arkalyk eo.\nbuhezskrid war lec'hienn an NASA\nAdtapet diwar « https://br.wikipedia.org/w/index.php?title=Jean-Loup_Chrétien&oldid=1629789 »\nKemmoù diwezhañ degaset d'ar bajenn-mañ d'an 22 Meu 2015, da 18:15.


Big Bill Neidjie (tro 1920 – 23 Mae, 2002) a oa yezher diwezhañ ar yezh Gagudju, ur yezh aostralian eus Kakadu an Norzh. Anvet e oa Big Bill Neidjie ablamour d'e nerzh prenet o labourat war lougroù. Anvet oa Kakadu Man ivez war-lerc'h e levr kentañ.\nGanet e oa er c'hlan Bunitj eus ar pobl Gagudju. Goude meur a vicher e sikouras sevel ar Park Broadel Kakadu. Divizout a reas terriñ an tabou ha kontañ e sevenadur d'an denoniour Stephen Davis. Embann a reas daou levr ivez diwar-benn karantez e zouar.\nKakadu Man, gant Big Bill Neidjie, Stephen Davis hag Allan Fox, 1986, ISBN 0-9589458-0-2\nStory About Feeling, gant Bill Neidjie, 1989, ISBN 0-9588101-0-9\nAdtapet diwar « https://br.wikipedia.org/w/index.php?title=Big_Bill_Neidjie&oldid=1814695 »\nKemmoù diwezhañ degaset d'ar bajenn-mañ d'an 12 Kzu 2018, da 22:11.


Kroc'hen Azen, Kroc'henig er yezh komzet, zo ur gontadenn-bobl europat hag a zeu eus ar Grennamzer. Testeniekaet eo evit ar wech kentañ er XVIvet kantved e-barzh an oberenn Propos rustiques skrivet e 1547 gant ar Breizhad Noël du Fail.\nDastumet ha kempennet eo bet gant kalz skrivagnerien goude, en o zouez gant ar Gall Charles Perrault, embannet gantañ e 1694, ha lakaet goude en dastumad Les Contes de ma Mère l'Oye e 1697. Tennañ a ra ivez d'ar gontadenn Allerleirauh ("Feurioù-a-bep-seurt") e dastumad ar vreudeur Grimm e 1812.\n3 Lennegezh vrezhonek\nWar an hevelep danvez e c'haller lenn Merc’h ar Roue Spagn, e Kontadennoù ar Bobl Fañch an Uhel : « ...an deiz war-lerc’h e komzas arre d’e verc’h a zimeziñ dezhañ, met da-vat, hag e-pad eizhtez ne roas peoc’h ebet dezhi gant ar gaoz-se ».\nUn nebeud filmoù zo bet savet diwar troioù-kaer Kroc'henig :\nPeau d'Âne, film mut savet gant ar Gall Albert Capellani e 1904 ;\nPeau d'Âne, film gant Albert Capellani e 1908 ;\nPeau d'âne, film war gant ar Breizhad Jacques Demy, troet e1970.\nAdtapet diwar « https://br.wikipedia.org/w/index.php?title=Kroc%27hen_Azen&oldid=1918153 »\nDernière modification le 11 Kzu 2021, à 09:25\nKemmoù diwezhañ degaset d'ar bajenn-mañ d'an 11 Kzu 2021, da 09:25.


Lakaat an natur en o liorzh, setu ar pezh a glask kalzik a dud ober. Awenet eo bet al liorzh a-viskoazh gant an endro hag hirio an deiz, c’hoazh, ma’z int stag an eil ouzh egile, e vo kempoell an disoc’h, un temz kreñv dezhañ. Tennañ splet eus un dachenn ha sevel un aergelc’h a-zoare a sent ouzh pennaennoù termenet gant arz al liorzhoù.\nTuioù a-vil-vern a zo met dibaboù krenn a ranker ober ha heuliañ ul linenn-stur evit ma vefe ur stil o tispakañ.\nRenkañ pep a c’horread etrezo (leton, alezioù, leurenn-diskuizh…), kempouezañ ar stummoù, meskañ al livioù hag ober gant terkadurioù ’zo (mogerioù, drefen, girzhier…), tout an temmoù-se a vez komzet diwar o fenn. Pouezus eo ar plant, gouestlet ez eus ur pennad bras dezho en ur lakaat war-wel spesadoù ’zo, arouezius eus o rummadoù.\nKalz a skeudennoù eus ar vro hag eus meur a vro all a ziskuilh liested ha dibarded al liorzhoù. Se a roio, marteze, mennozhioù deoc’h. N’eo ket hepken un afer a varregezhioù hag a beadra, tu ’zo da sevel ul liorzh simpl ha kaer o toujañ da reolennoù ’zo.


Pajenn:Le Gonidec - Bibl Santel pe Levr ar Skritur Sakr, eil levr.djvu/70 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/70\n9. Ha na gastizinn két kémen̄t-sé, émé ann Aotrou ? Ha n’en em ven̄jinn két eûz a eur vrôad ker gwall ?\n10. Piñit war hé muriou, ha diskarit-hô ; hôgen n’hé c’hollit két a-grenn ; tennit hé c’hreskou, râk n’in̄t két d’ann Aotrou.\n11. Râk tî Israel ha tî Juda a zô en em savet em énep, émé ann Aotrou.\n12. Dinac’het hô deûz ann Aotrou, hag hî hô deûz lavaret : N’éma két hén̄ ; na zeûi droug é-béd war-n-omp ; na wélimp nag ar c’hlézé nag ann naounégez.\n13. Ar broféded hô deûz komzet enn éar, ha né két bét respoun̄tet d’ézhô : hôgen chétu pétrâ a c’hoarvézô gan̄t-hô.\n14. Ével-henn é lavar ann Aotrou, Doué ann arméou : O véza ma hoc’h euz komzet ével-sé, é likiinn va c’homziou ével tân enn da c’hénou, hag ar bobl-zé ével koat ; hag hén̄ ho dévô.\n1$. Chétu mé a zigasô war-n-hoc’h, tî Israel, eur bobl a bell, émé ann Aotrou ; eur bobl galloudek, eur bobl kôz, eur bobl ha na anavézi két hé iéz, ha na wézi két pétrâ a lavarô.\n16. Hé dron̄s a vézô ével eur béz digor ; kré é vézin̄t holl.\n17. Hén̄ a zebrô da édou ha da vara ; hén̄ a loun̄kô da vipien ha da verc’hed ; hén̄ a lazô da zén̄ved ha da zaoud ; hén̄ a wastô da winiennou ha da fiézennou ; hén̄ a ziskarô gan̄d ar c’hlézé da geriou kré, é péré é lékéez da fisian̄s.\n18. Hôgen enn deisiou-zé, émé ann Aotrou, n’hô tispenninn két a-grenn.\n19. Ma livirit : Pérâg ann Aotrou, hon Doué, en deûs-hén̄ gréat kémen̄t-sé d’é-omp ? É liviri d’ézhô : Ével ma hoc’h eûz va dilézet, ha ma hoc’h eûz servichet douéed a-ziavéaz enn hô touar hoc’h-unan, ével-sé é servichot diavésidi enn eunn douar ha na vézô két d’é-hoc’h.\n20. Embannit kémen̄t-sé é tî Jakob, rôit-hen̄ da glévout da Juda, ô lavarout :\n21. Sélaou, pobl diskian̄t ha diboell : c’houi péré hoc’h eûz daoulagad, ha na wélit két ; hoc’h eûz diskouarn, ha na glévit két.\n22. Ha na zoujot-hu két ac’hanoun, émé ann Aotrou ; ha na grénot-hu két dira-z-oun ? Mé péhini em euz lékéat ann tréaz da harzou d’ar mor, lézen peûr-baduz, dreist péhini n’az ai két ; hé goummou en em géfluskô, ha na hellin̄t két mon̄t pelloc’h ; stambouc’ha a rain̄t, ha n’az ain̄t két ébiou.\n23. Hôgen ar bobl-zé é deuz eur galoun diskrédik ha dispac’huz ; en em dennet in̄t, hag in̄t éat-kuît.\n24. Ha n’hô deûz két lavaret enn hô c’haloun : Doujomp ann Aotrou, hon Doué, péhini a rô d’éomp enn hé amzer ar glaô ken̄ta hag ann divéza, hag a rô déomp péb bloaz eunn éost founnuz.\n25. Hô fallagriézou hô deuz distroet kémen̄t-sé ; hag hô péc’héjou hô deuz miret na rajenn vâd d’hé-hoc’h :\n26. Râg é-touez va fobl eo en em gavet tud-fallagr, péré a an̄tell lasou ével labouséterien, hag a aoz lingadou ha rouéjou évit paka tûd.\n27. Ével ma eo leûn eur stoker a laboused, ével-sé hô ziez a zô leûn a douel ; dré-zé é teûon̄t da véza brâz ha pinvidik.\n28. Lard in̄t ha téô ; mon̄d a réon̄t dreist va lézen enn eur gwall zoaré. Na zifennon̄t két ann in̄tan̄vez, na rénon̄t két ann emzivad, ha na varnon̄t két gan̄t reizded ar béorien.\n29. Ha na gastizinn két ann traou-zé, émé ann Aotrou ? Ha n’en em ven̄jô két va éné eûz a eur vrôad ker fallagr ?\n30. Traou souézuz hag argarzuz a zô bét gréat war ann douar.\n31. Ar broféded a ziougané gévier, hag ar véléien a stlaké hô daouarn enn eur veûli ; ha va fobl a gavé mâd kémen̄t-sé ; hôgen pétrâ a c’hoarvézô gan̄t-han̄ enn divez ?\nDisman̄tr Jéruzalem ha Juda.\n1. En em grévait, bugalé Ben̄jamin, é-kreiz Jéruzalem ; sonit ar c’horn-boud é Tékua ; ha savit ar bannier\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/70&oldid=157003 »\nKemmoù diwezhañ degaset d'ar bajenn-mañ d'an 21 Meu 2020, da 19:18.


Levrioù | Soubenn ar geek\nPosted in Levrioù with tags dramm, familh, Frañs, kevredigezh, skiant-faltazi, sport on Mae 31, 2017 by geekezig\nUl levr skiant-faltazi eo Les Olympiades truquées. Tremen a ra an istor e Frañs, diwezhatoc’h en XXI vet kantved. Div blac’h a vo heuliet a-hed ar romant : Maël a zo klon gwreg ur skiantour, bet desavet gantañ neuze, evel ur verc’h met evit bezañ e wreg. Un darempred skoemp a zo etrezo neuze evel-just, ha Sphyrène a zo hi e-touez gwellañ neuierezed Frañs hag o prientiñ evit ar c’hoarioù olimpek a vo a-benn nebeut.\nUr bed leun a dramm eo hini les Olympiades truquées, evit gwellaat korf mab-den hag ar sportourien a live uhel, ur bed gant nebeut a verc’hed o c’henel neuze o deus tapet ur seurt gallout (ur gwaller a vo spazhet da skouer) met kalz tud ganet evel paotred a zo e gwirionez merc’hed treuzjener… Ur bern traoù a zo e levr Joëlle Wintrebert me gav. Re marteze.\nStart ‘m eus kavet heuliañ pep tra, dreist-holl pa oa tudennoù all estreget an div blac’h (skiantourien hag all). Mennozhioù dedennus-kenañ a zo me gav met reoù zo n’eont ket pell-tre (Maël a seblant dilezel penn-da-benn personelezh he “skouer” padal e ouier he deus eñvorennoù dezhi). Kalz prantadoù rev a zo, kalz anezho a zo skoemp, gwalloù a vil-vern a zo ivez. Ul levr start eo neuze.\nE lennet am eus evit klub lenn “Une chambre à nous” ha kalz tud n’int ket aet betek ar penn. Ar pezh a zo domaj peogwir ez eus traoù dedennus o c’hoarvezout en eil lodenn (an neuierezed o kompren e vezont drammet, Maël er strollad a brient ur gwalldaol). Bamus a-walc’h eo soñjal e oa bet skrivet stumm kentañ al levr e deroù ar bloavezhioù 80 (adstummet eo bet meur a wech, troc’het, adskrivet a-raok kavout e stumm fin e 1998 gant embannadur Bélial) gant ar skrivagnerez. Arabat disoñjal an dra-mañ ivez rak ma seblant traoù zo iskis (tudenn breur Sphyrène a zo e gwirionez ur plac’h treuzjener), n’eus ket keit-se zo e oa souezhus lakaat ar gaoz war-se, anat eo ne oa ket ken soutil komz eus seurt dodenn 40 vloaz zo.\nUl levr na guzuilhfen ket eo avat, un tamm start ‘m eus kavet e lenn ha ne oa ket plijus kement-se, din me.\nRomant skrivet gant Joëlle Wintrebert. Embannet gant J’ai lu, e miz Du 2000.